text:
ستياءوسها اݢوڠ د.اي.ڤ.⹁ ليم ݢوان ءيڠ دلاڤورکن تله تيبا دڤينتو دوا استان نݢارا باݢي مجليس مڠادڤ يڠ دڤرتوان اݢوڠ ڤتڠ اين.
بلياو دليهت مماسوقي ڤکارڠن ايستان ددالم کندراءن تويوتا ۏيلفاير برورنا ڤوتيه. توروت دليهت ددالم کريتا ترسبوت ايله اهلي ڤرليمن بوکيت مرتاجم⹁ ستيۏن سيم.
نامون بݢيتو⹁ تيدق داڤت دڤستيکن سام اد ستيۏن سيم اکن توروت مڠادڤ يڠ دڤرتوان اݢوڠ اتاو هاڽ مڠايريڠي ݢوان ءيڠ.
ترداهولو⹁ ستياءوسها اورݢانيساسي د.اي.ڤ. کبڠساءن⹁ اينثني لوک ممعلومکن ملالوءي سبواه کڽاتاءن اخبر بهاوا اهلي ڤرليمن باݢن ايت اکن کأستان نݢارا اونتوق مڠادڤ يڠ دڤرتوان اݢوڠ ڤتن اين.
منوروتڽ⹁ ليم ݢوان ءيڠ اکن مواکيلي ڤرتي د.اي.ڤ. دالم ڤرتموان ترسبوت.
ڤريسيدن ڤ.ک.ر.⹁ انور ابراهيم توروت کأستان نݢارا ڤاݢي تادي باݢي توجوان مڠادڤ يڠ دڤرتوان اݢوڠ ستله ڤردان منتري⹁ تن سري محي الدين ياسين سلساي مڠادڤ اݢوڠ سبلومڽ.
کتيک منيڠݢلکن ڤکارڠن ايستان⹁ انور تله منجاوب ببراڤ سوءالن ڤارا ڤتوݢس اخبر⹁ ترماسوق مڠناءي ڤمبنتوقن کراجاءن بهارو.
سيلا باچ: انور ابراهيم سلساي مڠادڤ اݢوڠ⹁ بري کومين تنتڠ کراجاءن بهارو
سلاءين انور دان محي الدين⹁ بکس ڤردان منتري⹁ تون دوکتور محضير محمد توروت اکن کأستان نݢارا باݢي مڠادڤ يڠ دڤرتوان اݢوڠ ددالم ساتو ڤرتموان يڠ دجادوالکن اونتوق برلاکو ايسوق.
سيلا باچ: محي الدين سلساي مڠادڤ اݢوڠ⁏ انور⹁ ݢوان ءيڠ & تون محضير ستروسڽ
ݢ.ڤ.س. ممبابيتکن ݢابوڠن ڤرتي بکس اڠݢوتا باريسن ناسيونل ياءيت ڤرتي ڤساک بوميڤوترا برساتو (ڤ.ب.ب.)⹁ ڤرتي رعيت سراوق (ڤ.ر.س.)⹁ ڤتري ديموکراتيک (ڤ.د.ڤ.) دان ڤرتي رعيت برساتو سراوق (ڤ.ب.ر.س.).
ڤ.ب.ب. دکتواءي ابڠ جوهري ابڠ اوڤيڠ⹁ ماناکالا جيمس ماسيڠ ممينڤين ڤ.ر.س. تيوڠ کيڠ سيڠ دان سيم کوءي هيان ماسيڠ٢ مڠتواءي ڤ.د.ڤ. دان ڤ.ب.ر.س.
Like this:
Like Loading...
يڠ دڤرتوان اݢوڠ⹁ السلطان عبد الله رعاية الدين المسطافى بالله شه برکنن منريما مڠادڤ ڤميمڤين ڤرتي ݢابوڠن ڤرتي سراوق (ݢ.ڤ.س.) ڤد اثنين⹁ 14 جون اين.
منوروت ڤجابت کتوا منتي سراوق⹁ مجليس مڠادڤ ترسبوت اکن برلڠسوڠ ملالوءي ڤڠݢيلن ۏيديو.
ترداهولو⹁ انور ابراهيم تله کأستان نݢارا باݢي توجوان مڠادڤ يڠ دڤرتوان اݢوڠ⹁ ستله ڤردان منتري⹁ تن سري محي الدين ياسين سلساي مڠادڤ اݢوڠ ڤاݢي تادي.
کتيک منيڠݢلکن ڤرکارڠن ايستان⹁ انور تله منجاوب ببراڤ سوءالن ڤارا ڤتوݢس اخبر⹁ ترماسوق مڠناءي ڤمبنتوقن کراجاءن بهارو.
سيلا باچ: انور ابراهيم سلساي مڠادڤ اݢوڠ⹁ بري کومين تنتڠ کراجاءن بهارو
ستياءوسها اݢوڠ د.اي.ڤ.⹁ ليم ݢوان ءيڠ توروت اکن مڠادڤ يڠ دڤرتوان اݢوڠ ڤتڠ اين⹁ ماناکالا بکس ڤردان منتري⹁ تون دوکتور محضير محمد اکن کأستان نݢارا ايسوق.
سيلا باچ: محي الدين سلساي مڠادڤ اݢوڠ⁏ انور⹁ ݢوان ءيڠ & تون محضير ستروسڽ
ݢ.ڤ.س. ممبابيتکن ݢابوڠن ڤرتي بکس اڠݢوتا باريسن ناسيونل ياءيت ڤرتي ڤساک بوميڤوترا برساتو (ڤ.ب.ب.)⹁ ڤرتي رعيت سراوق (ڤ.ر.س.)⹁ ڤتري ديموکراتيک (ڤ.د.ڤ.) دان ڤرتي رعيت برساتو سراوق (ڤ.ب.ر.س.).
ڤ.ب.ب. دکتواءي ابڠ جوهري ابڠ اوڤيڠ⹁ ماناکالا جيمس ماسيڠ ممينڤين ڤ.ر.س. تيوڠ کيڠ سيڠ دان سيم کوءي هيان ماسيڠ٢ مڠتواءي ڤ.د.ڤ. دان ڤ.ب.ر.س.
Like this:
Like Loading...
سجوروس سلڤس 0.30 ڤاݢي ڤڠروسي ڤاکتن هارڤن انور ابراهيم تيبا ايونتوق مڠادڤ يڠ دڤرتوان اݢوڠ السلطان عبد الله رعاية الدين المسطافى بالله شه.
کندراءن جيݢوار هيتم ممباوا اهلي ڤرليمن ڤورت ديکسن ايت ملڤسي ڤينتو کدوا استان نݢارا ڤد جم 10.37 ڤاݢي.
ڤريسيدن ڤ.ک.ر. ايت مروڤاکن ڤميمڤين ڤوليتيک کدوا يڠ مڠادڤ اݢوڠ هاري اين سلڤس ترداهولو ڤريسيدن برساتو محي الدين ياسين سلساي مڠادڤ بݢيندا ڤد کيرا٢ جم 9 ڤاݢي.
محي الدين برايدر منينݢلکن ڤکارڠن استان نݢارا سلڤس مڠادڤ السلطان عبد الله سلاما کيرا٢ سجم.
سمنتارا ايت⹁ ستياءوسها اورݢانيساسي د.اي.ڤ. کبڠساءن اينثني لوک مڠصهکن ڤميمڤين ڤرتي ايت اکن مڠادڤ اݢوڠ ڤتڠ اين.
کاتاڽ د.اي.ڤ. اکن دواکيلي ليم ݢوان ءيڠ سلاکو ستياءوسها اݢوڠ ڤرتي.
“مجليس (مڠادڤ) ترسبوت دجادوالکن برلڠسوڠ ڤد ڤتڠ 9 جون دأستان نݢارا⹁” کاتاڽ دالم ساتو کياتاءن اخبر هاري اين.
کتوا ڤنرڠن ڤرتي ڤجواڠ تانه اءير عليا اقامة حسام الدين ڤولا ممبريتاهو برنام ⹁ محضير منريما جمڤوتن ميڠݢو لالو اونتوق کأستان نݢارا ڤد خميس.
“سورت جمڤوتن راسمي دري استان دتريما ميڠݢو لالو. باݢايماناڤون⹁ ماساڽ بلوم لاݢي دتنتوکن⹁” کاتاڽ.
Like this:
Like Loading...


c: text/html

text:
اد يڠ مڠݢلر تاهون 2018 سباݢاي ايرا مليسيا بهارو. ممرهاتي کأداءن ڤوليتيک سماس⹁ موڠکين جوݢ کونوتاسي ‘بهارو’ ايت مروجوع کڤد لنسکڤ بهارو ڤوليتيک مليسيا يڠ عاشيق برݢلورا دان تيدق لاݢي ستابيل سڤرتي دهولو.
ڤيليهن راي عموم (ڤ.ر.ع.) ک-14 مڽقسيکن جاتوهڽ سبواه کراجاءن يڠ تله مندوميناسي ڤتي اوندي سلاما لبيه 60 تاهون دنݢارا اين.
نامون⹁ ڤرتي ݢابوڠن ڤاکتن هارڤن هاڽ ممڤو برݢابوڠ سلاما دوا تاهون سبلوم برڤچه سهيڠݢ مڠعاقبتکن کريسيس ڤوليتيک يڠ تله مڠݢݢرکن نݢارا کيت سلاما همڤير دوا تاهون⹁ دان دجڠک برتروسن سهينݢ تاهون هادڤن.
سبلوم اين⹁ بلوم ڤرنه برلاکو دالم سجاره نݢارا دمان سبواه کراجاءن ڤرسکوتوان دبنتوق بوکن ملالوءي ڤ.ر.ع. اتاو دجاتوهکن سبلوم ڤڠݢل براخير.
نامون⹁ سجق ايرا مليسيا بهارو⹁ کيت مڽقسيکن برلاکوڽ ڤرتوکرن ڤردان منتري سباڽق تيݢ کالي دالم تيمڤوه تيݢ تاهون⹁ دان دوا کالي کراجاءن يڠ دڤيمڤين اوليه دوا ڤميمڤين ڤ.ڤ.ب.م. رونتوه.
کيت جوݢ دساجيکن دڠن ڤلباݢاي اکسي دان لڠکه ڤوليتيک بهارو يڠ ممڤرليهتکن ايتيک سرتا عملن يڠ اد دالم ارينا ڤوليتيک سلاما اين تله براوبه سام سکالي.
کيني سوده منجادي ڤرکارا بياسا اڤابيلا ڤميمڤين يڠ دأوندي اوليه ڤڽوکوڠ سسبواه ڤرتي کتيک ڤ.ر.ع.14 مميليه منيڠݢلکن ڤرتي مريک اتس برباݢاي-باݢاي السن⁏ ڤاليڠ ڤوڤولر اداله دمي ڤرجواڠن دان کڤنتيڠن رعيت.
ماله⹁ موڠکين دمي رعيت جوݢاله⹁ اد ڤميمڤين يڠ سوده ببراڤ کالي برتوکر اره سهيڠݢاکن رعيت کليرو برسام ڤرتي ماناکه مريک کيني براد.
اداکه اين ڤوليتيک بهارو يڠ دچانڠکن سباݢاي ديناميک دان ڤروݢريسيف؟ اداکه اين ڤمبهاروان دان کماجوان يڠ تله مريک جنجيکن کڤد رعيت سماس ممنچيڠ اوندي دهولو؟
حقيقتڽ⹁ کريسيس ڤوليتيک تانه اءير يڠ تيدق برکسودهن تله ممبري ايمڤک يڠ نيݢاتيف کڤد نݢارا ترماسوق کڤد سيکتور ايکونومي. کأداءن برتمبه بوروق کران ڤد ماس يڠ سام⹁ کيت جوݢ توروت برهادڤن دڠن وابق کوۏيد-19.
برتوکر کراجاءن برمعنا برتوکر داسر. کراجاءن بهارو اکن تمڤيل دڠن داسر٢ يڠ بهارو. اڤابيلا رعيت منݢور⹁ سموا ڤيهق برتيدنق ساليڠ منوديڠ جاري باݢي مڽالهکن ڤيهق لاءين دأتس ستياڤ داسر يڠ ݢاݢل. مالهن⹁ اد کالاڽ رعيت ڤولا يڠ دسالهکن.
ڤد ڤ.ر.ع.14 جوݢ⹁ کيت مليهت راماي ڤميمڤين يڠ بهارو ماسوق کݢلڠݢڠ ڤوليتيک ممنڠي کروسي يڠ مريک تنديڠي⁏ اد يڠ دلانتيق کجاوتن ڤنتيڠ ترماسوق سباݢاي منتري.
اورڠ بهارو اکن ممباوا ايديا٢ بهارو يڠ سݢر⹁ نامون بوکن سموا ايديا يڠ اد ايت سسواي دان بوليه دترجمهکن منجادي رياليتي سرتا باءيق اونتوق رعيت دان نݢارا.
کيت هاروس سدر بهاوا فکتور ڤڠعالمن اياله ڤرکارا اينتيݢرل دالم اوسها مرڠک دان مڠايمڤليمينتاسيکن ستياڤ داسر نݢارا.
منتدبير رعيت دان نݢارا بوکنله سموده منابور جنجي٢ مانيس. تنڤا ڤڠعالمن دان ڤرسدياءن يڠ چوکوڤ⹁ راماي يڠ تيدق ممڤو ملقساناکن امانه دان تڠݢوڠجواب مريک کڤد ورݢ بڠسا دان نݢارا.
ڤميمڤين يڠ باءيق مستيله مماهمي دان منجونجوڠ کرڠک نݢارا⹁ بيجق⹁ امانه⹁ اخلاص⹁ تيدق ممنتيڠکن ديري سنديري سرتا ممڤو مراس دڽوت نادي دان سوارا هاتي رعيت.
منجلڠ اوندي18⹁ اورڠ مود مستي چليق ڤوليتيک دان برسيکڤ ماتڠ دالم منيلاي دأنتارا جنجي ڤلسو⹁ فتنه دان کبنرن سبلوم مڠمبيل سبارڠ تيندقن.
جاڠن سمڤاي کيت ترتيڤو اوليه جنجي٢ ريتوريک يڠ دتابور سباݢاي ݢولا٢ ڤوليتيک. اي مانيس ددڠر⹁ نامون حقيقت يڠ ڤاهيت باکل مننتي کيت سلڤس ايت.
تونايکن تڠݢوڠجواب کيت سباݢاي ورݢ تانه اءير ترچينتا. ڤستيکن اندا اياله ڤڠوندي بردفتر دان اڤابيلا تيبا هاريڽ⹁ کلوارله مڠوندي. جاڠن کيت چوما سيبوق ملاءوڠن ڤلباݢاي سلوݢن تتاڤي ݢاݢل منونايکن تڠݢوڠجواب سنديري سباݢاي ڤڠوندي دان رعيت.

robotstxt: allowed

filter: keep


text:
اهلي ڤرليمن کوالا نروس⹁ داتوء محمد خير الدين امان رزالي⹁ مڠعمومکن ڤنديرينڽ کلوار درڤد ڤاس⹁ برقوات کواس هاري اين.
بلياو برکات⹁ تيندقنڽ ايت سلارس فصل 15(1)(a) ڤرلمباݢاءن ڤاس ياءيت کبرهنتين اهلي دڠن ڤرمينتاءن سنديري دڠن اي سوده دمعلومکن کڤد ستياءوسها اݢوڠ ڤاس⹁ داتوء سري تاکي الدين حسن دالم ڤرتموان دباڠونن ڤرليمن⹁ ڤد جم 2.30 ڤتڠ تادي.
بکس ستياءوسها مجليس شورى علماء ڤاس ايت باݢايماناڤون اڠݢن منددهکن السن برهوبوڠ ڤنديرينڽ ايت⹁ سلاءين منݢسکن بلياو اکن منجادي اهلي ڤرليمن بيبس.
“ساي ايڠين مڠوچڤکن جوتاءن تريما کاسيه کڤد ڤاس اتس ڤلواڠ منجادي اهلي سلاما 33 تاهون⹁ سجق 1989 دان ستروسڽ منجاوت ڤلباݢاي جاوتن کڤيمڤينن سجق 1999.
“ساي جوݢ مڠوچڤکن تريما کاسيه کڤد ڤاس يڠ ممبري ڤلواڠ اونتوق دچالونکن ڤد ڤيليهن راي⹁ ستروسڽ منجادي اهلي ڤرليمن کوالا نروس سجق 2013⹁” کاتاڽ ڤد سيدڠ ميديا دکوالا لومڤور⹁ هاري اين.


text:
ڤڠوروسن اءيرسلاڠور سنديرين برهد ﴿اءير سلاڠور﴾ دالم سبواه کڽاتاءن تله ممعلومکن باهوا لوجي راوتن اءير سوڠاي سلاڠور فاس 1⹁ 2⹁ 3 دان رانتاو ڤانجڠ ماسيه بلوم بروڤراسي سهيڠݢ جام 6.30 ڤاݢي اين.
اين اداله دسببکن ڤنچمرن ماسيه لاݢي دکسن دموک ساءوق لوجي٢ دان براد ڤدچ تهڤ 1 TON⹁ دان لوجي راوتن اءير هاڽ بوليه بروڤراسي اڤابيلا تهڤ ڤنچمرن براد ڤد تهڤ 0 TON.
بانتون بکالن اءير اکن تروس دأݢيهکن ملالوءي لوري٢ تاڠکي اءير⹁ دان ڤڠݢون دسارنکن منداڤتکن بکلن اءير ملالوءي ڤيلي٢ عوم دان ڤوست خدمت ستمڤت يڠ سدڠ بروڤراسي 24 جام سهيڠݢ بکلن ڤوليه سڤنوهڽ.
اءير سلاڠور توروت اکن مڠمسکيني معلومت ݢڠݢون بکلن اءير تيدق برجادول در سماس کسماس منروسي سموا ميديوم کومونيکاسي اءير سلاڠور ترماسوق تويتر⹁ فيسبوک⹁ اينستݢرام دان دلامن سساوڠ اءير سلاڠور دwww.airselangor.com⹁ سرت دأڤليکاسي موده اليه مريک.
اونتوق ريکود⹁ ݢڠݢون بکلن اءير تيدق برجادول تلهڤون دجڠک اکن برلاکو دببراڤ کاوسن د7 ويلايه ياءيت دکوالا لومڤور⹁ ڤتاليڠ جاي⹁ کلاڠ/شاه علم⹁ کوالا سلاڠور⹁ هولو سلاڠور⹁ ݢومبق دان کوالا لاڠت.


text:
خبر اومة اسلام دڤتاني ديني هاري رابو تاريخ (1/4/2020) تله كهيلڠن سؤراڠ يڠ كأمفت أكيبة فندمي فيروس كورونا (covid-19)، سمنتارا كجادين دببراف نݢارا يڠ جمله كماتين فاليڠ تيڠݢي ددنيا، دانتاراڽ نݢارا إتاليا (Italia)، سفنڽول (Spanyol), دان چينا (China) ساعة اين.
فد جم 6.00 فاݢي درومه ساكية ويلاية ڤتاني، سؤراڠ ورڬ مسلم دلافور تله منيڠݢل لاݢي، دمان قربان يڠ كتيڬ منيڠݢل درومه ساكيت ويلاية جالا (31/3) بارو كمارين.
سمنتارا قربان يڠ كدوا منيڠݢل فد (٢٩/٣)، سداڠكن قربان يڠ فرتام منيڠݢل فد هاري جمعة (٢٧/٣) سفكن لالو.
دميكين چاتتن كتيڬ قربان فرتام اداله مريك يڠ بارو سهاج فولڠ درفد نݢارا ماليسيا.
منوروت لافوران تركيني مريك يڠ ترجڠكيت فيروس كورونا (covid-19) دتيڬ ويلاية فرباتسن سلاتن سماكين منيڠكة، يعنى دجالا تردافت ٣٨ اوراڠ يڠ فوسيتيف فيروس (virus positive) دان ٢ اوراڠ تله منيڠݢل، دمنارا تردافت ١٠ اوراڠ يڠ فوسيتيف فيروس دان سؤراڠ تله منيڠݢل، دان دڤتاني (Pattani) تردافت ٤٤ اوراڠ يڠ فوسيتيف فيروس دان سؤراڠ يڠ منيڠݢل.
ولوفون دميكين، دالم مڠهادفي وباء فيروس كورونا اين تمفقڽ فمرينته جونتا تايلندا (Junta Thailand) تيدق ممفريهاتين ساڠت ورڬ يڠ دعلامي بنچان كمأنسيأن اين.
بهكن دالم ماس يڠ سام فيهق كراجأن تايلندا اكن مڠݢونا سبهاݢين بسر أڠݢاران بدجيت (budget) نݢارا هاڽ اونتوق ممبلي الة فرسنجاتأن درفد مريك ملڠكفي الة كصيحتن اونتوق مڽلامتكن ڽاوا فندودوقڽ.
ببراف رومه ساكيت خصوصڽ دتيڬ ويلاية فرباتسن سلاتن سمفي ككوراڠن الة فرليندوڠن ديري، سفرت مسكر (mask) دان الة فنوتوف موك (respirator) اونتوق فساكيت.
سجأوه اين دڤتاني دكنل سباݢي ساله ساتو دإيرة راوان كونفليك داسيا تڠݢارا، أكيبتڽ جمله قربان ترچاتة لبيه دري ٧… جيوا تله منيڠݢل، سديكيتڽ ١٥… لوك٢.
ويلاية اين سهاروسڽ مندافت كمرديكأن دري تايلندا. كران كراجأن تايلندا تله مرامفس ككواسأن ويلاية اين سچارا فوليتيك ملالؤي فرجنجين بڠكوق(Anglo-Siamse Treaty) فد ١٠ ماريش ١٩٠٩م.


text:
دولي٢ يڠ مها موليا بݢيندا راج٢ ملايو برتيته منݢسکن بتاڤ ڤنتيڠڽ باݢي کراجاءن مليسيا اداله ستابيل سرتا منداڤت کيقينن دان سوکوڠن ماجوريتي رعيت.
ددالم سبواه کڽاتاءن ميديا يڠ دکلوارکن سبنتر تادي⹁ ڤڽيمڤن موهور بسر راج٢⹁ تن سري سيد دانيال بن سيد احمد ممعلومکن بهاوا بݢيندا راج٢ ملايو تله تيته برسڤنداڤت دالم توجوه ڤرکارا کتيک ڤربينچڠن خاص راج٢ ملايو ڤتڠ تادي.
ڤرتام سکالي ايله ڽاوا دان کهيدوڤن رعيت واجب دأوتاماکن مڠاتسي سݢالا ڤرکارا لاءين⹁ ساعت نݢارا دلندا انچمن کصيحتن ياءيت ڤنولرن وابق کوۏيد-19.
بݢيندا راج٢ ملايو توروت منݢسکن بهاوا قرينه بيروکراسي ڤرلو دکورڠکن اݢر ڤروݢرم ۏکسيناسي داڤت دتيڠکتکن سوڤايا نݢارا داڤت منچاڤاي متلمت ايمونيتي کلومڤوق 80% سچڤت موڠکين.
ددالم کڽاتاءن ترسبوت⹁ تن سري سيد دانيال مڽاتاکن بهاوا راج٢ ملايو تله منکنکن بهاوا قعيده مناڠني وابق کوۏيد-19 هندقله برصيفت اينکلوسيف اݢر برجاي دجالنکن.
سلاءين ايت⹁ بݢيندا راج٢ ملايو توروت منݢسکن بهاوا تيدق اد کڤرلوان باݢي ملتقکن نݢارا دباوه ڤمرينتهن ضرورة سلڤس تامت تيمڤوه اصل ضرورة ياءيت 1 اوݢوس 2021.
بݢيندا راج٢ ملايو جوݢ مڽوکوڠ دان سنادا دڠن ڤنديرين سري ڤدوک بݢيندا يڠ دڤرتوان اݢوڠ يڠ منيتهکن اݢر ڤرليمن مليسيا برسيدڠ دڠن سݢرا⹁ دان ديوان٢ اوندڠن نݢري توروت ڤرلو دبوليهکن برسيدڠ سچڤت موڠکين.


text:
تناݢ ناسيونل برحد (ت.ن.ب.) مڠصحکن ڤونچا ݢڠݢوان بکلن ايليکتريک تڠه هاري تادي اداله برڤونچا درڤد کروسقن دساله ساتو ڤرالتن ت.ن.ب. ديوڠ ڤيڠ⹁ جوهر.
منروسي سبواه کڽاتاءن ريڠکس⹁ ت.ن.ب. ممعلومکن بهاوا کروسقن دڤنچاوڠ ماسوق اوتام (ڤ.م.او) يوڠ ڤيڠ نورث اياله ڤونچا کڤد ݢڠݢوان يڠ منججسکن همڤير سلوروه نݢارا تادي.
ݢڠݢوان ترسبوت تله مموتوسکن بکلن ايليکتريک دباڽق نݢري٢ سمننجوڠ درڤد جم 12.39 تڠه هاري هيڠݢ 3.02 ڤتڠ⹁ منججسکن اوڤراسي ڤجابت⹁ ڤڠڠکوتن عوم دان لالو لينتس.
سيلا باچ: ݢڠݢوان ايليکتريک: کريتا اڤي⹁ لاڤڠن تربڠ⹁ لمڤو اشارت توروت ترججس
کروسقن ايت تله معاقبتکن کهيلڠن ببن سباڽق 2.2ݢ.و. يڠ مروڤاکن 10% درڤد کسلوروهن ڤرمينتاءن بکلن دسمننجوڠ مليسيا.
جوروترا ت.ن.ب. تله مموليهکن بکلن ايليکتريک کڤد سموا کاوسن يڠ ترججس سچارا سڤنوهڽ ڤد جم 3.02 ڤتڠ. کباڽقن کاوسن برجاي دڤوليهکن سچارا برڤريڠکت سأول 20 مينيت ݢڠݢوان برلاکو.


text:
منتري دالم نݢري⹁ داتوء سري حمزه زين الدين تيدق منولق ڤيهقڽ اکن ممڠݢيل منتري دجابتن ڤردان منتري (ڤرليمن دان حال احوال اوندڠ٢)⹁ داتوء سري تاکي الدين حسن اونتوق درقم کترڠن.
حمزه برکات⹁ اي برايکوتنکڽاتاءن تاکي الدين يڠ ددعوى درهاک ترهادڤ تيته يڠ دڤرتوان اݢوڠ⹁ السلطان عبد الله رعاية الدين المصطافى بالله شه.
“ساي سوده معلومکن سسياڤا سهاج يڠ ملاکوکن ڤڠهاسوتن يڠ بوليه مڽيبرکن سسواتو کورڠ سنڠڽ اڤابيلا اد لاڤورن يڠ دبوات⹁ ڤوليس اکن سياست کران کادڠ کالا ساي نق کامو (ورتاون) باݢي معلومت لنجوت کڤد ساي⹁ کادڠ٢ کامو سموا چاکڤ تيدق معلومت لنجوت مڽببکناورڠ لاءين يڠ جادي مسئله.
“جادي اڤابيلا اد معلومت لنجوت⹁ کيت اکن سياست اڤ يڠ سبنرڽ دي چاکڤ⹁” کاتاڽ دالم سيدڠ اخبر برکاءيتن ڤرينته کاولن ڤرݢرقن 3.0 دڤجابتڽ هاري اين.
حمزه برکات⹁ ڤيهق برکواس اکن ممستيکن داهولو کندوڠن اوچڤن تاکي الدين سبلوم تيندقن بوليه دأمبيل ترهادڤ بلياو.
“بيارله ڤوليس سياست⹁ سوڤايا کيت بوليه داڤت اڤ يڠ دي چاکڤ. ساي اکن ڤستيکن داهولو (کندوڠن اوچڤن) دان کيت اکن ڤرݢي کڤد يڠ لبيه لنجوت سبب کيت تق بوليه تروس امبيل سيکشن مان سلاݢي کيت تق تاهو.
“کالاو کيت نق تودوه کيت کنا تاهو کسالهن اڤ يڠ دلاکوکن بارو اد سيکشن (ڤرتودوهن)⹁” کاتاڽ.
حمزه برکات دميکين مڠاولس مڠناءي لاڤورن ڤوليس ڤمودا ڤاکتن هارڤن (ڤ.ھ.) يڠ دبوات ترهادڤ تاکي الدين. مڠاولس لنجوت⹁ حمزه برکات⹁ سياستن ڤوليس تيدق اکن مڠيرا درجت سساورڠ ايت.
“سسياڤا سهاج يڠ اد لاڤورن ڤوليس ترهادڤڽ کيت اکن بوات سياستن⹁ کيت تيدق اد درجت مڠناءي باب ايت⹁” کاتاڽ لاݢي.
سمالم⹁ کتوا ڤمودا ڤ.ھ. شزني منير محمد اثنين برکات⹁ کڽاتاءن تاکي الدين ترهادڤ تيته اݢوڠ اداله تيندقن درهاک.
ڤد رابو لالو⹁ تاکي الدين برکات⹁ اݢوڠ تيفق مڽبوت ماس ترتنتو اونتوق سيدڠ ڤرليمن دبوک سݢرا دان تريخ يڠ دڽاتاکن ڤردان منتري⹁ تن سري محي الدين محمد ياسين اونتوق توجوان يڠ سام جوݢ سوده همڤير.
سبلوم اين اݢوڠ برڤندڠن سيدڠ ڤرليمن ڤرلو دأداکن سچڤت موڠکين اونتوق ممبحثکن اوردينن٢ ضرورة دان ڤلن ڤموليهن نݢارا.
Like this:
Like Loading...
منتري دجابتن ڤردان منتري (ڤرليمن دان اوندڠ٢)⹁ داتوء سري تاکي الدين حسن برکات يڠ دڤرتوان اݢوڠ تيدق مڽبوت ماس ترتنتو اونتوق ڤرليمن برسيدڠ⹁ مک تريخ يڠ دڽاتاکن ڤردان منتري ڤستي اکن منجادي تريخ ڤرسيدڠن ڤرليمن.
کاتاڽ⹁ کراجاءن سبلوم اين سودهڤون برچادڠ اونتوق ممبنرکن سيدڠ ڤرليمن ڤد سيڤتيمبر دڤن.
“يڠ دڤرتوان اݢوڠ تيدق منيتهکن ڤرلو دأداکن ڤد بولن براڤ (سيدڠ ڤرليمن) تاڤي سچڤت موڠکين⹁ ڤردان منتري (تن سري محي الدين محمد ياسين) جوݢ برکات بولن سيڤتيمبر اکن دأداکن سيدڠ ڤرليمن.
“سکارڠ کيت سوده همڤير ڤڠهوجوڠ جون⹁ اد جولاي دان اوݢوس دان سيڤتيمبر سوده همڤير دان کيت ڤستي اکن اد سيدڠ ڤرليمن⹁” کاتاڽ کتيک دواوانچارا دالم ساتو ڤروݢرم ماي انجورن حرکه ديلي برتاجوق ڤروکلاماسي ضرورة: برجاي اتاو تيدق سچارا لڠسوڠ دلامن فيسبوک اخبر ترسبوت.
تاکي الدين منجاوب ڤرتاڽاءن مودراتور مڠناءي تيته يڠ دڤرتوان اݢوڠ ڤتڠ تادي يڠ ماهو ڤرسيدڠن ڤرليمن دأداکن سݢرا.
“بݢيتو جوݢ دالم سروان يڠ دڤرتوان اݢوڠ مڠناءي ڤرانن اهلي ڤرليمن سوڤايا منجاديکن ڤرليمن اين ڤنتيڠ اونتوق ممبينچڠکن ڤرکارا برکاءيتن کوۏيد-19.
“يڠ دڤرتوان اݢوڠ تيدق تيته دڠن ڤرکارا لاءين⹁ توانکو تيتهکن مڠناءي کوۏيد-19⹁ کيت اکن فوکوس دڠن ڤندميک کوۏيد-19⹁” کات تاکي الدين لاݢي.
اونتوق ريکود⹁ يڠ دڤرتوان اݢوڠ منيتهکن بهاوا ڤمبوکاءن ڤرليمن اداله اونتوق ممبوليهکن ڤربحثن اوردينن٢ ضرورة دان ڤلن ڤموليهن نݢارا.
سمالم محي الدين سچارا لڠسوڠ دالم ڤراوتوسن ڤلن ڤموليهن نݢارا برکات سيدڠ ڤرليمن بوليه دأداکن سکيتر سيڤتيمبر دان اوکتوبر دڠن مڠايکوت ڤروسيدور اوڤراسي ستندرد يڠ دتتڤکن.
محي الدين توروت برکات⹁ ڤمبوکاءن سمولا سيدڠ ڤرليمن براوڤايا دلاکوکن منجلڠ فاس کتيݢ ڤلن ڤموليهن نݢارا اڤابيلا ببراڤ کأداءن سماس ددالم نݢارا⹁ خصوصڽ برکاءيتن ڤندميک کوۏيد-19 ملاکر ڤرکمبڠن ڤوسيتيف.
اي مرڠکومي ڤنورونن ڤورات کيس کوۏيد-19 سهيڠݢ باوه 2,000 کيس ماناکالا سيستم کصيحتن عوم براد دتاهڤ سليسا دڠن ڤڽوسوتن قدر ڤڠݢوناءن کاتيل دأونيت راوتن راڤي کڤارس منچوکوڤي.
Like this:
Like Loading...


text:
تيمبالن کتوا ڤوليس نݢارا⹁ اکريل ساني عبد الله ساني دلنتيق سباݢاي کتوا ڤوليس نݢارا يڠ بهارو⹁ برقوات کواس ثلاث دڤن ياءيت 4 مي 2021.
ڤݢاواي کانن ڤوليس ايت منريما سورت ڤلنتيقن سباݢاي کتوا ڤوليس نݢارا درڤد منتري دالم نݢري⹁ حمزة زين الدين⹁ هاري اين.
ڤلنتيقن اکريل ساني سباݢاي کتوا ڤوليس نݢارا ک-13 اداله باݢي مڠݢنتيکن عبد الحميد بادور يڠ تامت کونترک ڤد 3 مي اين. بلياو ممݢڠ جاون ايت سجق 4 مي 2019.
حمزة ڤد سيدڠ ميديا سلڤس مڽرهکن سورت ڤلنتيقن کڤد اکريل ساني دکوالا لومڤور هاري اين برکات ڤلنتيقن ايت تله منداڤت ڤرکنن يڠ دڤرتوان اݢوڠ السلطان عبد الله رعاية الدين المسطفى بلله شاه.
اي جوݢ سوسولن سلڤس منريما نصيحت ڤردان منتري محي الدين ياسين اتس ڤراکوان سوروهنجاي ڤاسوقن ڤوليس (س.ڤ.ڤ.).
“ساي نق معلومکن ستله ڤروسيس دلاکوکن س.ڤ.ڤ. دان دڤرستوجوءي اوليه سموا اهلي سوروهنجاي.
“سموا ستوجو اکريل ساني دأڠکت سباݢاي کتوا ڤوليس نݢارا يڠ بارو ترماسوق عبد الحميد بادور⹁” کاتاڽ.
حمزة جوݢ مڠعمومکن ڤلنتيقن اکريل ساني اداله سهيڠݢ 3 اوکتوبر 2021 ياءيت سهيڠ تيمڤوه ڤرخيدمتنڽ دالم ڤوليس تامت.
اکريل ساني يڠ دلاهيرکن ڤد 3 اوکتوبر 1961 دڤتاليڠ جاي⹁ سلاڠور ايت برکلولوسن سرجان ساءينس (ڤڠاوروسن) دري اونيۏرسيتي اوتارا مليسيا دان مڽرتاءي ڤوليس دراج مليسيا ڤد 2 فيبرواري 1986 سباݢاي کاديت اسيستن سوڤراينتيندن ڤوليس (ا.س.ڤ.).
دي تله ممݢڠ ڤلباݢاي جاوتن دڤريڠکت داءيره⹁ نݢري دان ايبو ڤجابت بوکيت امن سڤنجڠ ڤرخيدمتن دالم ڤاسوقن براونيفورم ايت.
انتارا جاوتن يڠ ڤرنه دسندڠڽ اداله ڤسوروهجاي ڤوليس ساراوق⹁ کتوا ڤوليس ڤرق⹁ ڤڠاره جابتن ڤنچݢهن جنايه دان کسلامتن کومونيتي⹁ ڤڠاره جابتن سياستن جنايه کومرسيل سرتا ڤڠاره جابتن سومبر ستراتىݢيک دان تيکنولوݢي.


text:
ڤ.ر.ن. جوهر اکن برلڠسوڠ دالم ماس تردکت. ڤرتيي٢ ڤوليتيک ݢيات مڠاتور لڠکه اونتوق ممنچيڠ هاتي ڤڠوندي. سموا يڠ برتنديڠ ماهو منڠ دان ممبونتوق کراجاءن⹁ مک جک تيدق قوات برسنديرين⹁ مريک برݢابوڠ اتاو منومڤڠ ڤرتي يڠ لبيه برڤڠاروه.
تيدق ترکچوالي ڤاس⹁ نمڤقڽ کالي اين ڤاس تيدق ماهو برتنديڠ برسنديرين سڤرتي ڤد ڤ.ر.ع.14 دهولو. کالاو دهولو ڤاس برسام امنو ممبنتوق م.ن.⹁ کيني ڤرتي ايت لبيه سليسا برسام ڤ.ڤ.ب.م. دالم ڤ.ن.
سماس ڤ.ر.ک. تنجوڠ ڤياي⹁ ڤاس يڠ برسام امنو دالم م.ن. تله مڽوکوڠ ب.ن. ملاون ڤ.ڤ.ب.م. دان ݢرقن. کتيک ايت ڤاس بلوم ممبنتوق ڤ.ن. برسام ڤ.ڤ.ب.م.
دالم ڤ.ر.ک. ترسبوت⹁ ب.ن. تله منڠ بسر والاوڤون کتيک ايت مريک اياله ڤرتي ڤمبڠکڠ⹁ باءيق ددون جوهر ماهوڤون دڤوتراجاي.
اونتوق ڤ.ر.ن. جوهر⹁ ڤاس مميليه برسام ڤ.ڤ.ب.م.⁏ ماله ماهو مڠهيريت امنو برسام سڤرتي کتيک ڤ.ر.ن. سابه دهولو. ماساکن ڤاس تيدق سدر اکن ڤڠاروه امنو جوهر دتانه کلاهيرن ڤرتي ايت؟
نامون باݢي ڤميمڤين٢ امنو⹁ ڤيسڠ تق اکن بربواه دوا کالي.
اونتوق ريکود⹁ ڤاس يڠ برتنديڠ دباوه ڤ.ن. ݢاݢل ممنڠي سبارڠ کروسي دون دالم ڤ.ر.ن. ملاک ماناکالا ب.ن. يڠ برتنديڠ سولو تلهه ممنڠي 3/4 درڤد کروسي دون ملاک.
والاو اڤاڤون السن يڠ دبريکن اونتوق منجوستيفيکاسيکن ککالهن مريک⹁ نمڤقڽ سواسان ڤوليتيک ڤسچاڤ.ر.ع.14 اداله بربيزا بربنديڠ کأداءن ڤراڤ.ر.ع.15.
دڤ.ر.ن. ملاک⹁ بوکن سهاج سينتيمن ڤڠوندي يڠ براوبه⹁ تتاڤي ڤيليهن چالون٢ جوݢ توروت براوبه. ڤاليڠ مناريق⹁ اد موک٢ لاما يڠ کيني بڠکيت بربيسا ددالم ݢلڠݢڠ ڤوليتيک تانه اءير.
نامون جوهر بوکن ملاک. اورڠ ملاک بردوندڠ⹁ اورڠ جوهر برزاڤين.
بڠسا جوهر تتڤ دڠن چارا جوهر. مک اونتوق ممنڠي هاتي بڠسا جوهر هاروسله مڠيکوت چارا جوهر. مک سموا ڤرتي مولا مرڠک ڤلباݢاي ستراتݢي⹁ اڤاته لاݢي ترداڤت سراماي 700 ريبو ڤڠوندي مودا يڠ لايق مڠوندي ڤد ڤ.ر.ن. اين.
جک ڤاس تيدق مڠورق لڠکه بهارو اونتوق ککل ريلۏن⹁ مريک اکن ترسڠکوت دأيرا لاما.
ممڤوکه ڤاس مناون هاتي بڠسا جوهر؟ هاڽ ماس يڠ اکن مننتوکن.


text:
Raja Haji Fisabilillah syahid lawan Belanda di Teluk Ketapang kemudian dipindah jasad beliau oleh Raja Jafar anak beliau ke Pulau Penyengat Riau .
Sejarah Raja Haji Fisabilillah
Raja Haji Fisabilillah ibni Daeng Celak (1727 - 18 Jun 1784) atau lebih dikenali sebagai Raja Haji adalah seorang pahlawan Bugis dan Yang Dipertuan Muda Kesultanan Johor-Riau-Lingga (1777 - 1784). Dilahirkan di Ulusungai, Riau, Raja Haji meninggal dunia di Teluk Ketapang, Melaka dan dimakamkan di Pulau Penyengat Indera Sakti, Kepulauan Riau, Indonesia.
Raja Haji merupakan adik Raja Lumu yang menjadi Sultan Selangor.[2] Manakala Raja Ali Haji yang terkenal itu merupakan cucu beliau.
Raja Haji terkenal dalam melawan pemerintahan Belanda apabila Belanda berusaha untuk menawan Riau. Beliau malah cuba menyerang kubu Belanda di Melaka pada tahun 1784 tetapi tewas. Pada tahun yang sama berlaku satu lagi pertempuran di Teluk Ketapang. Raja Haji terkorban dalam pertempuran ini. Serangan Belanda ini menimbulkan kemarahan anak saudaranya Raja Ibrahim, menyebabkan Selangor terlibat secara langsung dalam persengketaan antara Belanda dengan Johor.
Warkah wasiat raja haji
Antara pengajaran yang diperolehi di Kepulauan Riau terkandung dalam wasiat Raja Haji Fisabilillah
مک ڤد هاري اين، تڠݢل 19 رجب 1198
هجرة برسمأن دڠن 17 جون 1784، د تنجوڠ ڤالس تلوق کتاڤڠ اينله ورقه يڠ ترتوليس. ورقه اين کوتوليس د اتس سجاده، مڠادڤ قبلت دالم کادأن بروضوء ستله سلساي صلاة دان دعا ڤنجڠ اونتوق سکالين اومت ملايو. القرءان د سبله کاننکو. کتاب داليلول خيرات د سبله کيريکو. باديق ڤوساک د ڤيڠݢڠکو.
سوڠݢوهڤون دمکين، اکو امت مڽدري بهاوا ترداڤت د کالڠن ارماد ڤراڠ ملايو يڠ اکو ساتوکن دان ڤيمڤين اين ترداڤت ݢولوڠن ملايو يڠ منجادي موسوه دالم سليموت. بروجه ملايو برهاتي بلندا. اوسهله دتاڽ باݢايمانا اکو مڠتاهويڽ کران تاهو د اڠين تورون ناءيقڽ. اڤابيلا الله مڠکهندقي ترجادي سسواتو ڤرکارا، مک تيادله سياڤاڤون يڠ داڤت مڠلقکنڽ
.
بيارکن سهاج مريک مڽليناڤ ک دالم کوبو کامي دان مڠڤوڠ اکو. شک فاسيق، يقين صالح; باتوله يڠ جادي جواده! نه، واهاي سي منافق! اکو سسکالي تيدق ڤرنه تاکوت کڤد کاليان. ماريله کيت بردڤن سباݢاي سأورڠ للاکي ملايو يڠ سجاتي! اڠکاو کيندوڠله ڤنجي ڤرجواڠنمو. اکو جونجوڠ ڤنجي ڤرجواڠنکو! ڽاوا کيت د تاڠن الله. ماتيکو د ميدن ڤراڠ اين، تنداڽ سنتياسله اکو هيدوڤ د سيسي الله تعالى. ماتيمو د ميدن ڤراڠ اين، تنداڽ چلاکاله اڠکاو د اخيرة کلق
.
سيوݢيا، کتاهويله ساوداراکو. والاو اڤڤون يڠ ترجادي کڤداکو جاڠنله دموڠکيرکن کافية جالنکو اين کران اي اکن هاڽ مڠولاڠي کيکهيلفن ملائکة اڤابيلا الله مڽاتاکن کهندق-ڽ ماهو منچيڤتاکن مأنسي اونتوق دجاديکن خليفه د اتس موک بومي يڠ اکن اد د کالڠن مأنسي ساليڠ مينومڤهکن داره
.
جاڠنله کيت لوڤا ڤڠاکوان ازلي کيت د دڤن الله. جاڠنله کيت ملوڤأي علمو يڠ الله اجرکن سچارا لڠسوڠ درڤد سيسي-ڽ کڤد کيت. کران دڠن ايتله کيت، مأنسي اين، دبڠݢ-بڠݢاکن الله د هادڤن ڤارا ملائکة-ڽ، کات الله ‘سوده کوڽتاکن بهاوا اکو لبيه مڠتاهوي درڤد اڤ يڠ کامو تاهو.'
الله مها بسر
!
انداي اکو ماتي د ميدن ڤراڠ اين اکن برلنجوتن فتنه دمي فتنه يڠ تيدق هابيس-هابيس، مڠهوجني اورڠ-اورڠ ملايو د سڤنجڠ سجاره اکن داتڠ. مأنسي ملايو منافق، ڤڠخيانت، ڤندڠکي دان ڤتوالڠ اکن سنتياس مونچول د کالڠن کاليان سباݢاي سموت هيتم يڠ ملاتا د اتس باتو هيتم ڤد وقتو مالم، تنڤا بولن دان بينتڠ.
اکن اد د کالڠن کاليان، ملايوله جوݢ اي، يڠ اکن مڽمبوڠ ليده بلندا مينودوه اکو برجواڠ دان برڤراڠ کران مابوقکن هرتا دان کواس. سسوڠݢوهڽ مويڠ ڤويڠکو ڤارا اوڤو دايڠ ليما برساودارا بوکنله ماهو دسانجوڠ-سانجوڠ دان دمݢه-مݢه. ممادأيله کوکتاکن اڤ يڠ کامي ايڠينکن اياله بڠسا کيت اومت ملايو اين هيدوڤ برمرواه دان ممڤوڽاءي کهورمتن ديري
.
مک مها عاديلله الله تعالى سباݢايمان ترداڤت ݢولوڠن يڠ منافق دان ڤتوالڠ بڠسا، اکن اد ݢولوڠن د کالڠن اومت ملايو سيسوده کامي اين يڠ اکن مڽمبوڠ ڤرجواڠن کامي. مريک مڽمبوت ڤنجي ڤرجواڠن کامي دڠن ڤنوه هرݢ ديري. دالم هاتي مريکله اکو هيدوڤ دان منجادي چيتا-چيتا مريک ڤولا ماتي کران برجواڠ. سماڠت مريک مڽروڤأي کامي، والاوڤون بيلڠن مريک تيدکله سراما ݢولوڠن منافق دان ڤتوالڠ
.
مريک براني ماتي سهيڠݢالاه سي ڤتوالڠ بڠکيت درڤد سوجود تتکالا امام دان جماعه ماسيه برسوجود، لالو ديتنچمکن ڤيساو د بلاکڠ انتارا مريک. مک سسکالي تيدق مڠونداڠ ݢونده کران اڤابيلا سوده داتڠ جنجي الله، مک شهيد له دي. جک يڠ دتيکم ايت ماسيه تروس هيدوڤ، مک دي اکن منجادي سقسي کڤتوالڠن سي منافق ترسبوت، لالو مودهله دچم دان دبرکس سکتيکا ايت جوݢ. مها بسر الله يڠ اول دان يڠ اخير
.
کتاهويله واهاي ساوداراکو. بهاواسڽ اومت ملايو تيدق اکن سسکالي غائب درڤد موک بومي اين يڠ الله تله تقديرکن ݢونوڠ، داتارن، سوڠاي، کوالا، سلت دان لاوتن اونتوقڽ. سمواڽ اکن دواريثکن الله کڤد راج يڠ عاديل لاݢي سقسام دان ڤمبسر يڠ مؤمين دان مؤمنات اونتوق ممرينته. مک الله مڠورنياکن رحمة دان برکت درڤد توجوه ڤتالا لاڠيت دان توجوه ڤتالا بومي دان سموا ڤندودوق بومي دان لاڠيت مندواکن کسجهترأن باݢي سݢنڤ ايسي نݢري
.
سسوڠݢوهڽ اکن تيباله ڤد هاري دان زمان ايت اورڠ-اورڠ ملايو سمواڽ اکن برساتو دان سڠݢوڤ ماتي د جالن الله. مريک برسديا برڤراڠ دڠن موسوه درڤد بلهن دنيا مان سکاليڤون. کوتا-کوتا مريک تربينا درڤد ڤرادبن علمو يڠ دهياسي دڠن متيارا کبيجقسنأن. علماء دان چندکياون دتريما سباݢاي ڤنصيحة اوليل امري. ڤارا اهلي صوفي تربيبس درڤد فتنه اجرن سست دان باطل. رعيتڽ چوکوڤ ماکن دان اونتوڠ برنياݢ، تنڤا اد ڤنينداسن دان ڤرامڤاسن. قوم-قوم لاين منداڤت نأوڠن دان جامينن کعاديلن سهيڠݢ طاعة دان ستيا مريک تيدق بربله بهاݢي لاݢي. زمان معمور ايت اکن تيبا جوݢ اڤابيلا حق-حق الله دڤنوهي. حق-حق رعيت دلقسانکن. ڤراتورن-ڤراتورن مريک دتيمبڠ دڠن شريعة دان دسوکت دڠن عادة
.
شهدان، کتاهويله اوليهمو واهاي ساوداراکو. ايڠتله بهاوا رنتيڠ يڠ اکن ملنتيڠ، داهن يڠ اکن منچوچوق دان دوري يڠ اکن مڠايت. جوسترو تتڤکنله وسڤادا سباݢاي ڤڠاول د ڤينتو ݢربڠ زمان معمور. بولن ترڠ ڤقسا باءيق: ڤايڠ ک لاوت، بالوق ڤون ک لاوت جوݢ. رونتوهڽ زمان معمور کراجأن ملايو سبلوم اين اداله کران راج دان ڤمبسرڽ سوده اد بيدوق، تتاڤي سرمڤو ڤولا. لالو تيمبولله ڤربوتن، حسد، ايري هاتي دان سڠکتا. کالاو رعيتڽ ڤولا سوک منونتوت ڤيوتڠ لڤاوق. دتلن کميواهن دلمبوڠ مابوق. اد جوݢ يڠ منجادي سڤرتي اتيق برتاجي. تنداڽ، کريس ترسيسيڤ د دينديڠ، ڤدڠ تاجم دالم ساروڠڽ سهاج.
موسوه يڠ ڽات دستياکاونکن. مانکالا سسام سنديري سڠݢوڤ ‘برجواڠ' هيڠݢ ممنچوڠ ليهير. کسودهن مريک اداله دڠن سوال خطيمه کران ليکت ڤد ايڠتن مريک اکن هرتا دان کواس يڠ ترلڤس درڤد تاڠن. دڤاميرکن ڤولا تمڤتڽ د نراک جهنم، وا نااوذوبي الله. ايتله جهاد د جالن شيطان اداڽ. بنرله، اوجين-اوجين درڤد الله تورون برسام-سام زمان معمور
.
مک جک کيت الڤا دان لالاي ديري دڠن ملاکوکن کݢياتن دان ڤربواتن يڠ دلارڠ الله، مک توڠݢولاه بالا بنچان درڤد توجوه ڤتالا بومي دان توجوه ڤتالا لاڠيت برتالي اروس منيمڤا اومت ملايو ايت. يا الله منيتيس ڤولا اير ماتکو. کتاهويله بهاوا اکو تيدق ڤرنه منيتيسکن اير مات سباݢاي سأورڠ للاکي ملايو برهاتي کچوت. تتاڤي اير ماتکو اين مڠالير اڤابيلا مميکيرکن انق چوچو چيچيت يڠ ترکمودين هاري. اڤله ڤولا اوجين دان بالنيا; اڤله ڤولا سڠکتاڽ; اڤله ڤولا ڤڠخيانتنڽ; اڤله ڤولا ڤڽليويڠنڽ دان اڤله ڤولا کسودهنڽ.
سݢالا ريبوت باداي ڤراسانکو مڽاتو برسام ايڠتن ترهادڤ جونجوڠن نبي کيت کتيک ساعت-ساعت ساکراتولموت منجلڠ، تله تروچڤ د مولوتڽ يڠ مليا ‘اومتکو، اومتکو، اومتکو!' ادوهاي نبي ککاسيه الله! ايڠتله ڤد زمان مانڤون کاليان برادا سنتياسله برصلوات ک اتس نبي دان برعمال دڠن سنه-سنهڽ کران ايتله ڤڽلامت اݢوڠ ڤڽدر درڤد الڤا دان لالاي، ڤڠيکيس صفة منافق دان مڠهيدوڤکن جيوا
.
يا الله ليمڤهکن صلوات دان سلام ک اتس محمد ڤد اولڽ
يا الله ليمڤهکن صلوات دان سلام ک اتس محمد. ڤد اخيرڽ.
يا الله ليمڤهکن صلوات دان سلام ک اتس محمد ڤد ستياڤ کتيک.
تتکالا سمڤأي د باريس اين، اکو سداڠ مليهت برڤولوه کاڤل ڤراڠ ارماد بلندا ڤيمڤينن ڤتر ۏن براعام دري نتاوي ايت، سودهڤون تيبا د ڤنتاي. دمي الله، يڠ هيدوڤ دان ماتيکو هاڽله د تاڠن-ڽ، سديکيتڤون اکو تيدق براس ݢنتر، اڤاته لاݢي اونتوق بروندور والاو سإينچي ڤون ک بلاکڠ کران کويقيني الله سنتياسله اد برسامکو دڠن ڤنجي جنجي-ڽ دان ڤنجي کبنرن-ڽ. بيارله لوک د دادا جاڠن لوک د بلاکڠ
.
رنچان سي منافق ايت سمڤأيله ک کمونچقڽ اڤابيلا مريک داڤت ماسوق مڽليناڤ ک دالم کوبوکو، مرمڤس ڤمورسکو يڠ دساندارکن ک دينديڠ، مک کتيک ايت سمڤأيله الهام درڤد الله کڤداکو. بهاوا اکو کيني هاڽ اد سبيله باديق ترسيسيڤ د ڤيڠݢڠ دان هيجڤ يڠ ترڠکت انتارا اکو دڠن توهنکو. سرايا لڠسوڠ اکو ممنجاتکن دعا، “يا الله سسوڠݢوهڽ اکو تله دظاليمي دان دخيانتي. اکو بنتڠکن ک حضرة-مو سلوروه ڤڠهارڤن-مو دڠن سݢالا فاکير دان هينا ديريکو، اڠکاو جاديکنله ورقهکو اين ترهيجب درڤد ڤنداڠن مات ستياڤ منافق دان موسوه-موسوهکو سرتا اڠکاو ڤليهاراکنله ورقهکو اين هيڠݢ سمڤأي ک هوجوڠ زمان اݢر داڤت دباچ دان دتيليک اوليه انق چوچو چيچيت کامي ڤد کمودين هاري
.
“يا الله. تيدق سمڤأي هاتي ماهو کو ڤينتا چلاک اونتوق سيݢولوڠن ملايو يڠ برسوبهت دڠن ڤنجاجه ايت. يا الله جاديکنله انق چوچو چيچيت کامي د کمودين هاري برجواڠ دان برڤراڠ دڠن لبيه براني دان ݢاݢه د جالن-مو. يا الله تمڤت اکو جوݢ د سيسي ککاسيه-مو، رسول الله يڠ اکو ريندوي دان چينتاي سݢنڤ هاتيکو سکيراڽ اکو ݢوݢور د جالن-مو يا الله. سوڠݢوه اڠکاو مها مڠابولکن دعا
.“
تتکالا ايت منافق-منافق ايت ماهو منڠکڤ اکو يڠ ماسيه برتيمڤوه د اتس سجاده. نامون دمکين دڠن کواس الله تعالى سݢالا سندي ڤد توبوه مريک، ترکونچي کاکو سڤرتي ڤاتوڠ اداڽ. مک بيڠکسله اکو درڤد دودوق لالو اکو ڤندڠ ساتو ڤرساتو وجه-وجه ملايو منافق ايت. بنرله، ڤلورو ڤراق ڤمچه کوبو يڠ کوات. سوڠݢوه کاوت يڠ دبنتوق، ايکن دتبت يڠ داداڠ. تياد ݢوناڽ لاݢي کات-کات کران ڤروت تيدق برتليڠا. سيسوده ايت برجالنله اکو منوجو ک موک کوبو دان ترسرݢمله کاڤل ڤراڠ ڤنجاجه لعنة الله ايت ڤد ڤنداڠنکو. اينله راج حاج يڠ کاليان چاري-چاري. شرع يڠ مڠات، عادة يڠ ممقسا. دڠن باديق د تاڠن کانن دان داليلول خيرات د تاڠن کيري، ليدهکو بروردکن صلوات
.
بممم!!!
بوڽي بديلن سبواه مريام درڤد ساله سبواه کاڤل بلندا يڠ مونچوڠڽ دهالا ک باتڠ توبوهکو، برݢيم ک اودارا. ه! سوڠݢوه برونتوڠ ڤڠخيانت ايت کران داڤت مڽقسيکن لاݢي کواس الله اڤابيلا ڤلورو للا رنتاک ملتوڤ د دالم لوبڠڽ سنديري، لالو ترڤلنتيڠله عسکر بلندا برسليرق د اتس کاڤل دان سباهاݢينڽ ڤولا جاتوه ک دالم لاوت. برناک ڤينکله ڤولا بوڠا-بوڠا اڤي ممباکر کاڤل ڤراڠ ايت. ڤڠليما ڤراڠ بلندا ڤتر ۏن براعام ڽاتله امتله ترکجوت اداڽ. برتمبه مارقله لاݢي سماڠت جهاد يڠ منجولڠ-جولڠ دالم دادا ڤجوڠ-ڤجوڠ ملايو. برتمبه اموکله مريک هيڠݢ برکچاموق باريسن ڤنمبق ڤاسوکن عسکر بلندا ايت.
لنتس برتفکرله اکو اڤابيلا مليهت کادأن ايت. اکو برسراه سڤنوهڽ کڤد الله اونتوق منتڤکن اڤ جوا کڤوتوسن-ڽ. ببراڤ کتيک کمودين داڤتله اکو الهام درڤد-ڽ سرايا اکو برموهون، “يا الله اکو برسراه کڤد-مو سلوروه جيوا دان راݢکو. اکو ريلا شهيد يا الله د جالن-مو، درڤد کهورمتنکو دان کهورمتن اومت ملايو اين دڤيجق-ڤيجق اوليه ڤنجاجه لعنة اين ستله دتيڤودياکن اوليه ڤتوالڠ درڤد بڠسا کامي سنديري.“ ارقين ڤڠليما ڤراڠ بلندا ايت سنديري سݢرا مڽالاکن سومبو اوبت بديل مريم للا رنتاک يڠ مونچوڠڽ دهالاکن تڤت ک داداکو
.
بممم!!!
مک سمڤأيله جنجي الله. منچورهله داره درڤد داداکو.
جاسدکو ربه ک تانه. تياد توهن ملاءينکن الله. مک ترڤيڠا-ڤيڠاله ڤارا منافق دان ڤتوالڠ اڤابيلا مليهت عسکر ڤنجاجه مميجق-ميجق باتڠ توبوهکو، ممباکر القرءان دان داليلول خيرات. باديقکو ڤولا دلمڤرکن ک دالم لاوت. ڤچهله کڤي، ڤوتوسله سواي. داتڠله مشغولکو، تتاڤي سکتيکا ايت جوݢ دفهمکن الله کڤداکو بهاوا ايتله تندا-تندا دعاکو يڠ تله دمقبولکن الله - راج حاج
Kenangan ziarah bersama Tuan Guru Syeikh Aminuddin Abdul Rahim dan jemaah pengajian kuliah dhuha Masjid Sultanah Bahiyah.
6/09/2019
Jejak sejarah Johor Riau .


text:
سکوله سڤاتوتڽ منجادي ميدن اونتوق منديديق جينراسي ڤلاڤيس يڠ اکن مننتوکن نصيب نݢارا دماس هادڤن.
نامون کجاياءن اکادميک سمات-مات تيدق اکن منجامين سساورڠ ڤلاجر منجادي رعيت يڠ برتڠݢوڠجواب دان ستيا کڤد نݢارا جک صفة ڤاتريوتيسمى ݢاݢل دتانم دجيوا مريک.
ݢمبر دأتس دأمبيل ڤد هاري سبتو کتيک ساي دالم ڤرجالنن ڤولڠ سلڤس مڠيکوتي سبواه کلس دباتو کيۏس. دالم کأداءن کريتا برݢرق دڠن اݢق لاجو⹁ ساي ترڤندڠ لوکيسن مورل ترسبوت⹁ لنتس ساي تروس کلوارکن تيليفون بيمبيت ساي باݢي مڠمبيل ݢمبر دأتس.
اوليه کران سکوله جنيس کبڠساءن اين ترلتق دنݢري سلاڠور⹁ ساي کيرا بنديرا ڤد لوکيسن مورل ترسبوت اداله لوکيسن بنديرا نݢري سلاڠور.
نامون سجق بيلا بنديرا نݢري سلاڠور ممڤوڽاءي بينتڠ ڤچه انم؟ کالاو بوکن بنديرا نݢري سلاڠور⹁ بنديرا اڤ يڠ دلوکيس ڤد مورل ترسبوت؟
سموا ڤيهق مستي سدر بهاوا بنديرا نݢري اداله لامبڠ نݢري دان بوکنڽ ڤرکارا ريميه يڠ بوليه دڤندڠ ريڠن.
ساي امت ترکيلن والاوڤون جک ڤرکارا اين مروڤاکن ساتو لاݢي کسيلاڤن ڤد بنديرا يڠ تيدق دسڠاجکن کران اي برلاکو ڤد مورل سکوله يڠ سڤاتوتڽ منديديق موريد-موريد اونتوق مڠنل جاتي ديري نݢارا بڠسا ترماسوق بنديرا نݢري يڠ منجادي سيمبول ايدينتيتي نݢري.
اونتوق ريکود⹁ بنديرا نݢري سلاڠور دريکابنتوق سماس ڤمرينتاهن المرحوم سلطان عبدالصمد ابن المرحوم راج عبدالله⹁ دمان:
• ورنا ميره ايايت ورنا يڠ ساڠت سيمبوليق ددالم بوديا ملايو⹁ ملامبڠکن کبرانيان⹁ کڤاهلاونن دان کستياءن.
• ورنا کونيڠ ايايت ورنا دراج ملامبڠکن اينستيتوسي دراج يڠ تلهڤون وجود سجق تاهون ١٧٥٣ لاݢي.
• ورنا ڤوتيه ڤولا ملامبڠکن کسوچين.
• بينتڠ ڤچه ليما ملامبڠکن اݢام اسلام⹁ دان سچارا خصوصڽ ستياڤ مات ڤد بينتڠ ترسبوت ملامبڠکن ليما روکون اسلام ايايت مڠوچڤ دوا کلمة شهادة⹁ صلاة ليما وقتو سهاري سمالم⹁ مڠلوارکن زکاة⹁ برڤواسا دبولن رمضان دان مڠرجکن حاج د بيت الله.
ڤد ڤنداڠن ساي⹁ ڤيهق ڤينتادبيران سکوله هاروسله مڠمبيل تيندقن سݢرا اونتوق ممبتولکن ݢمبر ڤد مورل ترسبوت سرتا مموهون کامڤونن درڤد دولي يڠ مها مليا سلطان سلاڠور⹁ سلطان شرافو الدين إدريس شاه الهاج ابن المرحوم سلطان صلاح الدين عبدالعزيز شاه الهاج دان سلوروه رعيت سلاڠور داتس کسيلاڤن اين.


text:
کدودوقن ڤرايکتن ناسيونل (ڤ.ن.) سباݢاي ݢابوڠن يڠ مڠواساءي ڤوتراجاي دان کبراداءن اهلي ڤرليمن امنو دالم کراجاءن دجڠک دکتاهوءي ايسوق.
حال ايت کران⹁ سومبر ممبريتاهو اخبر مليسياکيني⹁ مجليس ترتيڠݢي (م.ت.) امنو اکن برمشوارت باݢي مننتوکن هالا توجو مريک سباݢاي ساله ساتو ڤرتي يڠ ممبوليهکن کراجاءن ڤ.ن. برتاهن هيڠݢ کيني.
کاتاڽ مشوارت برکناءن اکن برلڠسوڠ سلڤس تيندق بالس کڤد کسن دتونجوقکن ڤ.ن. ترهادڤ تيمڤوه 14 هاري اونتوق مڠاداکن سيدڠ ڤرليمن يڠ دريکن امنو سبلوم اين.
“ايسوق م.ت. امنو اکن برمشوارت دان دجڠک اکن مننتوکن هالا توجو ڤرتي دالم کراجاءن ڤ.ن.
“امنو اکن ممبوات کڤوتوسن برکناءن ايسوق⹁” کاتاڽ هاري اين.
مالم تادي⹁ ڤميمڤين اتسن امنو مڠاداکن ڤرتموان ترتوتوڤ دڠن اهلي ڤرليمن مريک دکوالا لومڤور کتيک مونچول سڤيکولاسي مڠناءي مريک اکن مناريق باليق سوکوڠن کڤد محي الدين محمد ياسين.
ڤرتموان ترسبوت برلڠسوڠ دويسما ڤرويرا ياءيت سبواه باڠونن دميليقي اڠکتن تنترا مليسيا.
مشوارت ترسبوت برلڠسوڠ سلاما کيرا٢ امڤت جم دان سجومله کندراءن دليهت برايدر دري سيتو ڤد تڠه مالم.
اونتوق ريکود ساله سأورڠ ناءيب ڤريسيدن امنو⹁ اسماعيل صبري يعقوب⹁ کيني برخدمت سباݢاي منتري ڤرتاهنن دالم کابينيت دکتواءي محي الدين محمد ياسين.
اسماعيل صبري جوݢ منجادي ساله سأورڠ منتري کانن يڠ دڤيليه ڤريسيدن ڤ.ڤ.ب.م. ايت.
ترداهولو⹁ اڠݢوتا م.ت. امنو⹁ محمد ڤؤاد زرکشي⹁ برکات بلياو يقين ڤرتي ايت اکن ممعتمدکن کڤوتوسن اونتوق کلوار درڤد کراجاءن ڤ.ن. سبلوم 1 اوݢوس.
اين برلاکو دتڠه سڤيکولاسي بهاوا ڤريسيدن امنو⹁ احمد زاهد حميدي براوسها مناريق کلوار ڤرتي ايت دري ݢابوڠن کراجاءن تتاڤي مڠهادڤي تنتڠن بسر⹁ تراوتام درڤد اهلي ڤرليمن ڤرتي ايت.
“ساي يقين م.ت. امنو اکن برمشوارت سچارا ماي دالم ماس تردکت اونتوق ممعتمدکن کڤوتوسن ڤرهيمڤونن اݢوڠ امنو 2020 ياءيت ڤرتي اکن تتڤ مناريق باليق سوکوڠن درڤد کراجاءن ڤ.ن. ڤاليڠ ليوات 1 اوݢوس 2021⹁” کات محمد ڤؤاد يڠ دڤتيق اخبر سينر هارين.
سمنتارا ايت⹁ سأورڠ اڠݢوتا م.ت. امنو کتيک دهوبوڠي مڠصحکن ميمڠ مريک دجدوال برمشوارت ايسوق.
“ي⹁ مشوارت م.ت. ايسوق تاڤي سچارا دالم تالين⹁” کاتاڽ.
دي باݢايماناڤون تيدق منددهکن سچارا ترڤراينچي اݢيندا مشوارت برکناءن نامون دڤرچاياءي اکن ممبينچڠکن ايسو سماس ڤوليتيک تانه اءير ترماسوق کدودوقن امنو دالم کراجاءن ڤ.ن.
ڤرهيمڤونن اݢوڠ امنو ڤد 27 مچ لالو ممبريکن مندت کڤد ڤريسيدن دان مجليس ترتيڠݢي ڤرتي ايت اونتوق مموتوسکن بيلاکه ماس يڠ سسواي مڠاره اهلي ڤرليمن مريک يڠ مڽرتاءي اݢر ملتق جاوتن.
توروت ترليبت دڠن ارهن برکناءن اياله سموا اهلي ڤرليمن يڠ منريما تاورن مندودوقي جاوتن ترتيڠݢي دالم مان٢ شريکت برکاءيتن کراجاءن.


text:
وبعده احوال دڠن ايڠتن تولوس اخلاص دان راس کشکورن ڤدوک ککندا دان ڤدوک ککندا تڠکو ڤرمايسوري سلاڠور⹁ تڠکو ڤرمايسوري نور اشيکين مڠاوچڤکن ستيڠݢي-تيڠݢي تهنيئه سمڤنا اولڠ تاهون سهاري کڤوتراءن سري ڤدوک بݢيندا يڠ دڤرتوان اݢوڠ ڤد تڠݢل 7 جون 2021.
ڤدوک ککندا مندعاءکن سموݢ سري ڤدوک اديندا دلنجوتکن اوسيا⹁ صيحت والعافية دان سبتتاس براد ددالم ڤمليهاراءن الله سبحانه وتعالى.
ڤدوک ککندا برهارڤ اݢر سري ڤدوک اديندا داڤت تروس ممرينته نݢارا مليسيا اين دڠن عاديل لاݢي بيجقسان برداسرکن ڤرلمباݢاءن نݢارا.
مليهت کڤد سيتواسي سماس کتيک اين⹁ ڤدوک ککندا جوݢ برهارڤ سري ڤدوک اديندا سنتياس برصبر دالم منجالنکن توݢس يڠ دأمنهکن⹁ برلندنکن اݢام إسلام سڤرتي فرمان٢ الله سبحانه وتعالى ددالم القرءان :-
“دان کامي جاديکن دأنتارا مريک ايت ڤميمڤين٢ يڠ ممبري ڤتونجوق دڠن ڤرينته کامي کتيک مريک صبر. دان اداله مريک مياقيني اية ٢ کامي.” ~ (سورة السجدة : اية 24)
“مک برصبرله کامو ترهادڤ اڤ يڠ مريک کاتاکن دان برتسبيحله سمبيل مموجي توهنمو سبلوم تربيت ماتاهاري دان سبلوم تربنم(ڽ)” ~ (سورة ق : اية 39)
سموݢ سري ڤدوک اديندا تروس برسمايم دأتس سيڠݢهسان تختا کراجاءن مليسيا دڠن براوليه کمولياءن دان کسجهتراءنڽ.
وبالله التوفيق والهداية والسلام عليکم ورحمة الله وبرکاته.
“ڤرتاهن دان ستيا کڤد اݢام إسلام”
“برخدمت اونتوق رعيت دان نݢارا”
دولي يڠ مها موليا سلطان شرف الدين ادريس شه الحاج
سلطان سلاڠور
ايستان عالم شه
6 جون 2021
Tag: سلطان سلاڠور
سلطان سلاڠور لارڠ ݢونا کلمة الله دالم اڤ٢ ڤرچيتقن کريستيان
سلطان سلاڠور⹁ سلطان شرف الدين ادريس شاه برتيته ملارڠ ڤڠݢوناءن کلمة الله دالم کيتب باءيبل ترجمهن بهاس ملايو اتاو ڤرچيتقن اڤ٢ بوکو دان توليسن اݢام کريستيان.
بݢيندا برتيته⹁ اي باݢي ممليهارا کلمة سوچي اومة إسلام ايت يڠ مان کلمة الله ايله کلمة سوچي اومة إسلام مرجوعع کڤد توهن يڠ مها اسا يڠ ممڤوڽاءي صفة٢ کسمڤورناءن.
“بيتا مڠاولاڠي ڤنديرين بيتا بهاوا کلمة الله ايله سواتو کلمة سوچي اومة إسلام دان هاڽ بوليه دݢوناکن اونتوق مرجوع کڤد توهن يڠ مها اسا يڠ ممڤوڽاءي صفة٢ کسمڤورناءن.
“کلمة الله سام سکالي تيدق بوليه دلتقکن دتمڤت يڠ ساله اتاو دݢوناکن سلاءين درڤد مقصود توهن يڠ مها اسا يڠ منجادي اسس ڤݢڠن عقيدة اومة إسلام. نامون دميکين سکيراڽ ڤرکاتاءن “توهن” دݢوناکن سباݢاي ترجمهن کڤد ڤرکاتاءن “God”⹁ بيتا تياد هالڠن اتس ڤڠݢوناءن ڤرکاتاءن “توهن” ترسبوت⹁” تيته بݢيندا دالم ساتو کڽاتاءن هاري اين.
ڤد 10 مچ لالو⹁ مهکمه تيڠݢي کوالا لومڤور مموتوسکن بهاوا کراجاءن تله ملاکوکن کسيلڤن دالم مڠلوارکن لارڠن ڤڠݢوناءن کلمة “الله” ڤد تاهون 1986 کڤس مشارکت بوکن إسلام.
جوسترو⹁ مهکمه سام مموتوسکن سأورڠ وانيتا کريستيان يڠ بربڠسا ملاناو برحق مڠݢوناکن کلمة “الله” اونتوق توجوان کأݢاماءن دان ڤنديديقن.
حکيم نور بي عريفن ممبنرکن تيندقن اوندڠ٢ اوليه جيل ائلند دالم کملوت يڠ برلاروتن همڤير 13 تاهون.
ڤد 11 مي 2008⹁ چکرا ڤادت برجودول ‘چارا هيدوڤ دالم کراجاءن الله’⹁ ‘هيدوڤ بنر دالم کراجاءن الله’ دان ‘عبادة يڠ بنر دالم کراجاءن الله’⹁ تله درمڤس درڤد جيل ائلند سباءيق دي تيبا دترمترمينل تمبڠ موره (ايل. سي. سي. تي.) دسڤڠ.
دالم ڤڠحکيمنڽ⹁ نور بي برکات ارهن اوليه کمنترين دالم نݢري ڤد 1986 اونتوق تيدق ممبنرکن ڤڠݢوناءن امڤت ڤرکاتاءن “الله⹁ بيت الله⹁ کعبة دان صلاة” مڽالهي اوندڠ٢ دان تيدق راسيونل.
“ڤڠݢوناءن ڤرکاتاءن ايت تيدق اکن مڠݢڠݢو کتنترامن عوام⹁” کاتڽ.
نور بي برکات ڤرکاتاءن ايت جوݢ بوليه دݢوناکن اونتوق توجوان ڤڠاجرن کران تله دݢوناکن لبيه 400 تاهون.
کراجاءن ڤرسکوتوان ڤد 15 مچ لالو مڠموکاکن رايوان مڠناءي حق مڠݢوناکن کلمة الله دکالڠن مشارکت بوکن براݢام إسلام کيني کڤريڠکت مهکمه رايوان.
ڤرکارا ايت دصحکن اوليه ڤݢوام چارا نݢارا عبد الرزاق موسا.
دالم ڤد ايت⹁ سلطان شرف الدين منݢسکن اي جوݢ اداله سلارس دڠن کڤوتوسن مهکمه ڤرسکوتوان ددالم کيس تيتولر رومن کيثوليک ارچبيشوڤ ءوف کوالا لومڤور ملاون منتري دالم نݢري ڤد تاهون 2014 دان فطوى يڠ دوارتاکن دنݢري سلاڠور ڤد 18 فيبرواري 2010 يڠ مڽاتاکن بهاوا کلمة الله تيدق بوليه دݢوناکن اتاو دساماکن ادڠن توهن باݢي اݢام٢ بوکن إسلام يڠ لاءين.
“اداله منجادي کواجيڤن باݢي اورڠ إسلام اونتوق مڽکت ڤڠݢوناءن کلمة الله جک ترداڤت اونسور٢ ڤڽالهݢوناءن اتاو ڤڠهيناءن ترهادڤ کلمة الله ترسبوت.
“بيتا منݢسکن بهاوا اداله منجادي تڠݢوڠجاوب سموا اومة إسلام تراوتاماڽ اومة إسلام دنݢري سلاڠور اونتوق منجاݢ کسوچين کلمة الله ڤد ستياڤ ماس دان ددالم اڤ جوا کأداءن سکاليڤون.
“بيتا جوݢ منيتهکن اݢر رعيت بيتا يڠ بوکن براݢام إسلام دنݢري سلاڠور سنتياس اکور دان مماتوهي لارڠن ڤڠݢوناءن کلمة الله سڤرتيمان يڠ دڤراونتوقکن دباوه ايناکمن اݢام بوکن إسلام (ڤڠاولن ڤرکمباڠن دکالڠن اورڠ إسلام⹁ 1988) يڠ تله دوارتاکن ڤد 7 جولاي 1988⹁” تيته بݢيندا.
تيته بݢيندا سباݢاي کتوا اݢام إسلام سلاڠور⹁ بݢيندا تتڤ اکن ممڤرتاهنکن کسوچين کلمة الله اين کران ممليهارا کسوچين کلمة الله اين اداله منجادي تونتوتن اݢام.


text:
ماجوريتي مجليس کرجا ترتيڠݢي امنو تله برستوجو اونتوق مناريق سمولا سوکوڠن ترهادڤ کراجاءن ڤرايکتن ناسيونل (ڤ.ن.) سبلوم 1 اوݢوس.
ممتيق لاڤورن فري مليسيا تودي⹁ سأورڠ اهلي مجليس کرجا ترتيڠݢي امنو برکات بهاوا مريک دڤڠݢيل ڤريسيدن ڤرتي⹁ احمد زاهد حميدي سچارا برڤريڠکت باݢي منداتکن ڤرستوجوان.
“کڤوتوسن (اونتوق مناريق سوکوڠن) اين توروت اکن مڽکت ڤرنچڠن کومڤولن (منتري لوار نݢري) هيشم الدين حسين ⹁ يڠ ماهوکن امنو اونتوق ککل ددالم ڤ.ن. اونتوق بلياو دلنتيق سباݢاي تيمبلن ڤردان منتري⹁” کات اهلي ترسبوت يڠ اڠݢن ناماڽ ددده.
بريتا ترسبوت تيبا کورڠ سجم سلڤس اهلي ڤرليمن ڤادڠ رڠس⹁ نصري عزيز⹁ يڠ مڠاکوءي ديري ممولاکن ڤيتيشن ممبلاکڠي هيشم الدين سباݢاي واکيل باريسن ناسيونل کأݢوڠ⹁ ملاکوکن تيندقن ڤوسيڠن يو دان مڽاتاکن سوکوڠن ترهادڤ محي الدين سرتا کراجاءن ڤ.ن.
اهلي م.ک.ت. ترسبوت مڠاتاکن بهاوا هاڽ ببراڤ اهلي م.ک.ت. سهال يڠ بلوم دڤڠݢيل کڤيمڤينن امنو⹁ تراوتاماڽ منتري٢ کراجاءن.
“امنو ڤرلو ممبوات کڤوتوسن سݢرا کران سيتواسي نݢارا سماکين تروق. اڤاته لاݢي امنو تله منتڤکن جڠک ماس 14 هاري. تيمڤوه ترسبوت همڤير تامت.”
سبلوم اوسها ترسبوت دتنداتاڠني ستياڤ اهلي م.ک.ت.⹁ کاتاڽ⹁ زاهد تله منجلسکن کواجرن کڤيمڤينن دالم کڤوتوسن ايت⹁ دان مڽبوت اڤ يڠ برلاکو کتيک مڠادڤ دولي يڠ مها موليا يڠ دڤرتوان اݢوڠ بولن لڤس.
اهلي م.ک.ت. ترسبوت توروت مڽاتاکن بهاوا ڤريسيدن ڤرتي تيدق ڤرلو ڤرستوجوان سموا اهلي ڤرليمن امنو⹁ کران مريک ترايکت ڤد کڤوتوسن م.ک.ت.
بلياو مڠاولڠي بهاوا مشوارت اݢوڠ تاهونن امنو ڤد بولن مچ لالو تله ممبري مندت کڤد زاهد اونتوق ممبينچڠ دڠن م.ک.ت. دالم مميليه تاريخ يڠ سسواي اونتوق مناريق سمولا سوکوڠن ايت.
“امنو تيدق ماهو تروس ترايکت دڠن کݢاݢلن ڤردان منتري کلاڤن دان کراجاءن ڤ.ن. دالم مڠاوروس نݢارا.
“مليسيا کيني سدڠ مڠهادڤي ساتو کريسيس کيقينن ڤد تاهڤ مکسيموم.”


text:
- Title
- Undang-undang Kedah
- Opening Words
- فد تاريخ سريب سراتس انم فوله ستاهون٢ ... فد توجه بلس هاريبولن جمادل اولا هاري جمعة بهوفد كتيك ايت مك اداله تيته ... عالم يڠمها ملي ترجنجڠ كاتس جمال فادك راج سوره سالين
- Closing Words
- دان جمله بوڠا لاوڠ سكلينڽ كچيل بسر دڠن يڠد ياتس سكالي جادي تيڬ ڤوله توجه دمكين لاڬي كحوچق كوتوم رنتڠ دان كحوچڤ يڠد اتس جادي تيڬ ڤوله توجه جوڬ دان جمله بولهن جادي سراتس انم بلس ڤنجڠ ڤنديق كسمواڽ ايت تمت
- Subject
- Customary law
Kedah
Law
- Manuscript Date
- 1748
- Contributor
- Staatsbibliothek zu Berlin
- Digital Description
- application/pdf, 34133 KB, 55 p.


text:
ڤوليس جوهر سوده ممبوک سياستن ترهادڤ سأورڠ اهلي ڤرليمين دان بکس تيمبالن منتري دجابتن ڤردان منتري يڠ مڽيبارکن بريتا ڤلسو دسيني مالم تادي.
اي مندعوا سيتواسي دلوار کاولن برلاکو اڤابيلا ريبوان ڤکرجا مليسيا دسيڠڤاور برسسق٢ اونتوق ڤولڠ دکومڤليک س کستم، ايميݢريسين دان کوارنتين باڠونن سلطان إسکندر.
کتوا ڤوليس جوهر، داتوق ايوب خن مايدين ڤيتچاي برکات، سکيراڽ بنر تيندقن تݢس اکن دأمبيل تنڤا مڠيرا ستاتوس مريک کران ڤربواتن ترسبوت تيدق برتڠݢوڠجواب دان منيمبولکن کݢوسارن عوام.
“لاڤورن مڠناءي ايسو اين سوده دبوات اوليه ڤڠاره ايميݢريسين نݢري جوهر، بهارو الدين طاهر دبالاي ڤوليس لرکين جم ١١:٣٠ ڤاݢي تادي دان سياستن دأمبيل اليه اونيت سياستن جنايه ترکلاس بوکيت امان.
“کيت تيدق اد دوا اوندڠ٢، ساتو اونتوق اورڠ عوام دان ساتو لاݢي اونتوق اهلي ڤرليمين. سموا اورڠ اداله سام دان جک ملاکوکن کسالهن اکن دسياسات دباوه اوندڠ٢ يڠ سام،“ کاتڽ ڤد سيدڠ اخبار دايبو ڤجابت ڤوليس کونتينجن جوهر دسيني هاري اين.
منروسي اکاءون فيسبوق ميليق اهلي ڤرليمين برکنأن کيرا٢ جم ١١ مالم تادي، دسيارکن ۏيدياو دڠن دوراسي ١ مينيت ٤ ساعت منونجوقکن اورڠ راماي برسسق٢ د باڠونن ترسبوت سبلوم منجادي ۏيرل دالم ميديا سوسيال.
دسمڤيڠ ۏيدياو يڠ دموات ناءيق ايت، اهلي ڤرليمين ايت ملتقکن کڤشن: “سداڠ برلاکو دکومڤليک س کستم، ايميݢريسين دان کوارنتين جوهر بهرو، سيتواسي دلوار کاولن. ڤکرجا مليسيا د سيڠاڤورا چوبا باليق ک مليسيا سچارا براماءي٢. هارڤ اداله هوتيل ليما بينتڠ اونتوق کوارنتين مريک.“
ايوب خن برکات، سياستن جوݢ اکن دلاکوکن ادکه دعوأن ايت بنر٢ درڤد فيسبوق اهلي ڤرليمين برکنأن اتاو ڤون درڤد اکاءون فيسبوق ڤلسو، تتاڤي مڠݢوناکن نام واکيل رعيت ترسبوت.
کاتڽ، سياستن منداڤتي ۏيدياو برکنأن مروڤاکن ۏيسوال ڤد تاهون لالو سماس لاتيهن کبکرن دلاکوکن دباڠونن برکنأن.
“سياستن دلاکوکن مڠيکوت سيکشن ٥٠٥ ﴿B﴾ کانون کسک سءن ايايت مڽببکن کتقاوتان اتاو کݢنترن عوام دان سيکشن ٢٣٣ اکتا کومونيکاسي دان مولتيميدي ١٩٩٨ ايايت ڤڠݢوناان تيدق واجر کموداهن راڠکين،” کاتڽ.
دالم ڤد ايت، سيمقکن د اکاءون فيسبوق ميليق اهلي ڤرليمين ترسبوت ڤد ڤتڠ اين منداڤتي واکيل رعيت دري ڤهڠ ايت سوده ڤون ممبوات ڤرموهونن معاف دالم ستاتوس تربهاروڽ.


text:
اوليه ازرين واحد
ممبيارکن ڤيڠݢن يڠ تله دݢونا دان تيدق دباسوه بوليه مواريثي کڤاڤاءن. کڽاتاءن اين ساڠت ڤوڤولر دکالڠن مشارکت اسلام ملايو. سلاءين ممبيارکن ڤيڠݢن يڠ دݢونا تيدق دباسوه, کڤاڤاءن جوݢ دکاءيتکن دڠن سسأورڠ ماکن اتاو مينوم مڠݢوناکن ڤيڠݢن اتاو چاون يڠ سومبيڠ. بنرکه کڽاتاءن ترسبوت؟
منوروت ڤنشرح حابتن القرءان دان حديث, اينستيتوت لاتيهن ڤرݢوروان, کمڤوس ڤنديديقن اسلام باڠي, عمران عبدالحاليم منجلسکن, کڽاتاءن برکاءيتن ڤيڠݢن يڠ تيدق دباسوه دان ماکن ددالم ڤيڠݢن سومبيڠ بوليه مواريثي کڤاڤاءن اداله تيدق بنر. ماله تياد نص يڠ صحيح درڤد حديث اتاو کڽاتاءن علماء. بݢيتو جوݢ تياد لارڠنڽ دالم القرءان.
ممڤرچاياءي ڤرکارا سڤرتي اين سبنرڽ بوليه ملمهکن عقيده بهکن جک ممڤرچاياءيڽ سچارا يقين, بوليه ممباوا کڤد شيريک. حال اين بوليه برلاکو اڤبيلا ممڤرچاياءي بهاوا ڤيڠݢن ايت يڠ ممباوا رزقي, بوکنڽ درڤد الله. جوسترو, اونتوق مڠهيندرکن ڤرکارا سدمکين, سأيلوقڽ مشرکت تيدق ڤرچاي کڤد اڤ٢ کڽاتاءن يڠ جلس تياد اساسڽ.
سبنرڽ کڤاڤاءن يڠ دبينچڠکن ايت تياد کاءيتن ڤون دڠن ڤيڠݢن سڤرتي يڠ ددعوا. تتاڤي اي برݢنتوڠ کڤد دوا ڤرکارا, ياءيت ڤڠوروسن کأواڠن, سأورڠ جوتاون ڤون بوليه جاتوه ڤاڤا کدانا.
دالم ايرا ڤد هاري اين, مفليس اياله ڤاڤا کدانا مودن. کالاو دهولو, سأورڠ يڠ ڤاڤا کدانا بوليه دليهت منروسي ڤاکاين, کهيدوڤن, دان کأداءن ديريڽ يڠ تيدق نراوروس دان سربا ککورڠن. نامون, هاري اين, سأورڠ يڠ ڤاڤا کدانا تيدق جاءوه بيذاڽ درڤد اورڠ بياسا. نامون هاتيڽ يڠ تيدق تنڠ اونتوق مڠهاروڠي کهيدوڤن.
اڤ يڠ مڽببکن سسأورڠ ايت ڤاڤا کدانا؟ جواڤنڽ موده – هوتڠ!
هوتڠ اداله ڤرکارا ڤنتيڠ يڠ ڤاتوت دهيندري اوليه مشرکت هاري اين, کران ايمڤليکاسيڽ ساڠت بسر لبيه٢ لاݢي جک ݢاݢل ملونسکن هوتڠ ترسبوت. دسببکن ايتوله, اݢام اسلام ساڠت منکنکن باب هوتڠ, سهيڠݢ اورڠ يڠ ماتي شهيد ڤون تيدق ترلڤس درڤد منڠݢوڠ دوسا هوتڠ سکيراڽ اد.
دالم سبواه حديث درڤد عبدالله بن امر بن عش يڠ دروايتکن اوليه امام مسلم,
“سموا دوسا اورڠ يڠ ماتي شهيد اکن دأمڤوني کچوالي هوتڠ.”
چاتت هوتڠ
مڽنتوه سوءال هوتڠ ڤولا, رسول الله صلى الله عليه وسلم ڤرنه منݢسکنڽ دالم سبواه حديث. درڤد ابو حريره رضي الله عنه, رسول الله صلى الله عليه وسلم برسبدا يڠ برمقصود, “جيوا سأورڠ موءمين ماسيه برݢنتوڠ دڠن هوتڠڽ هيڠݢ دي ملونسکنڽ.” – (حديث رواية ترميذي).
جوسترو, سوءال هوتڠ بوکن ڤرکارا ريميه بهکن اسلام ملتقکن ببراڤ شرط ترهادڤ اورڠ يڠ برهوتڠ دان اورڠ يڠ ممبري هوتڠ. انتارا شرط ڤنتيڠڽ اياله منچاتت ستياڤ هوتڠ يڠ دڤينجم.
فينومينا هوتڠ, سسواتو يڠ امت دبيمبڠکن, اي بوکن سهاج بوليه مڽببکن سسأورڠ ايت ڤاڤا کدانا ددنيا, تتاڤي توروت ڤاڤا کدانا دأخيرة. ڤاڤا کدانا بوکن سهاج درڤد سودوت هرتا, تتاڤي درڤد سودوت کباءيقن دان عملن برکورڠ دسببکن هوتڠ يڠ ترببن.
رسول الله صلى الله عليه وسلم توروت برسبدا اوليه ابن ماجه يڠ برمقصود,
“بارڠسياڤا يڠ روحڽ ترڤيسه درڤد جاسدڽ دان دي تربيبس دري تيݢ حال: سومبوڠ, غلول (خيانت) دان هوتڠ, مک دي اکن ماسوق شرݢ.”
بݢيتوله بسرڽ ايمڤليکاسي هوتڠ کڤد اومت اسلام. جک سسأورڠ مسلم بيبس درڤد هوتڠ, مک ببنن دان تکنن ددنيا اين برکورڠ, جوݢ دأخيرة سان اکن درضاءي.
سميمڠڽ الله دان نبي تيدق ملارڠ همبا-همباڽ برهوتڠ, جک ايت بوليه ممبري کمودهن کڤداڽ. تتاڤي, اڤ يڠ هاروس دأيڠت اياله اݢر تيدق برلبيهن دالم برهوتڠ, خصوصڽ دالم ممنوهي کهندق ڤريبادي.
ستياڤ درڤد اورڠ يڠ برهوتڠ, ڤرلوله اد کأيڠينن اونتوق ممبايرڽ سباݢايمان يڠ دڽاتاکن دالم حديث درڤد أم الموءمنين, رسول الله صلى الله عليه وسلم برسبدا يڠ برمقصود,
“دهولو ميمونه ايڠين برهوتڠ. لالو دأنتارا قرابتڽ اد يڠ مڠاتاکن, “جاڠن کامو لاکوکوکن ايت!” سبهاݢين قرابتڽ اين مڠيڠکري ڤربواتن ميمونه ترسبوت. لالو ميمونه مڠاتاکن, “يا”. سسوڠݢوهڽ اکو مندڠر نبي دان ککاسيهکو صلى الله عليه وسلم برسبدا يڠ برمقصود, “جک سأورڠ مسلم مميليقي هوتڠ دان الله مڠتاهوءي بهاوا دي برنية ايڠين ملونسي هوتڠ ترسبون, مک الله اکن ممودهکن باݢيڽ اونتوق ملونسي هوتڠ ترسبوت ددنيا.” – حديث رواية ابن ماجه.
سلاءين ايت, منوروت ابن ماجه دالم حديث يڠ لاءين “الله اکن برسام (ممبري ڤرتولوڠن کڤد) اورڠ يڠ برهوتڠ (يڠ ايڠين ملونسي هوتڠڽ) سمڤاي دي ملونسي هوتڠ ترسبوت سلاما هوتڠ ترسبوت بوکنله سسواتو يڠ دلارڠ اوليه الله.”
نبي اڠݢن صلاتکن جنازه
ڤرنه جوݢ ترچتت دالم حديث يڠ دروايتکن اوليه امام بخاري تنتڠ جنازه اورڠ يڠ برهوتڠ ڤد زمان رسول الله صلى الله عليه وسلم. حديث ايت منچريتاکن تنتڠ صلاة کڤد جنازه, رسول الله صلى الله عليه وسلم اکن برتاڽ ڤريحال هوتڠ ترلبيه دهولو. مقصود حديث ترسبوت:
“کامي دودوق دسيسي نبي صلى الله عليه وسلم. لالو دداتڠکن ساتو جنازه. لالو بلباو برتاڽ, “اڤاکه دي مميليقي هوتڠ؟” مريک (ڤارا صحابت) منجواب: تيدق. لالو نبي صلى الله عليه وسلم صلاتکن جنازه ترسبوت.
کمودين دداتڠکن ڤولا جنازه يڠ لاءينڽ. لالو ڤارا صحابت برکات “وهاي رسول الله صلاتکنله دي!” لالو نبي صلى الله عليه وسلم برتاڽ “اڤاکه دي مميليقي هوتڠ؟” ڤارا صحابت منجواب: “يا”؟ لالو نبي برتاڽ لاݢي, “اڤاکه دي منيڠݢلکن سسواتو؟” لنتس مريک منجواب, “اد, سباڽق 3 دينر.” لالو نبي صلى الله عليه وسلم صلاتکن جنازه ترسبوت.
اد ڤون دداتڠکن لاݢي جنازه کتيݢ. لالو ڤارا صحابت برکات, “صلاتکنله دي!” بݢيندا برتاڽ, “اڤاکه دي منيڠݢلکن سسواتو؟” ڤارا صحابت منجواب. “تيدق اد.” لالو بݢيندا برتاڽ. “اڤاکه دي مميليقي هوتڠ؟” مريک منجواب. “اد تيݢ دينر.”
بݢيندا برکات, “صلاتکنله صحابت کالين اين.” لنتس ابو قاتده برکات, “وهاي رسول الله صلى الله عليه وسلم, صلاتکنله دي. باير اکو سهاج يڠ منڠݢوڠ هوتڠڽ.” کمودين نبي صلى الله عليه وسلم ڤون صلاتکنڽ.” – حديث رواية بخاري.
ڤاڤا کران تيدق برکت
سلاءين ايت, اوجر عمران لاݢي, کڤاڤاءن جوݢ بوليه دواريثي ملالوءي رزقي يڠ تيدق برکت. رزقي يڠ دميليقي ڤرلوله مليهت کڤد سومبر دڤراوليهيڽ. جک دڤراوليه دڠن چارا يڠ حلال, دڠن ايذين الله اکن برکت.
ڤلباݢاي لاݢي ڤرکارا يڠ دلاکوکن بوليه مڠهالڠ کبرکتن رزقي. چونتوهڽ تيدق مڠاوارکن زکاة, تيدق ڤرنه برصدقه, تيدق ممبري کڤد کدوا اورڠ توا دان سباݢايڽ. ڤرکارا٢ سڤرتي ايت سبنرڽ بوليه ممباوا کڤد کڤاڤاءن.
دوءيت يڠ باڽق, تتاڤي تيدق برکت, ممبواتکن سي ڤميليق تيدق مراس چوکوڤ دڠن اڤ يڠ دي داڤت. اتس سبب ايت, کغيرهن اونتوق منچاري دوءيت ايت لبيه تيڠݢي سهيڠݢ برهوتڠ دان مڠݢوناکن چارا يڠ تيدق بتول.
سيدنا علي ڤرنه مڠوڠکڤکن, “هرتا يڠ منجادي ميليق کامو سبنرڽ اياله هرتا يڠ کامو بلنجاکن کجالن الله.”
کات٢ اين منجلسکن, حقيقة هرتا يڠ سبنر دالم اسلام اياله هرتا يڠ دبلنجاکن اونتوق جالن الله دان بوکن هرتا يڠ برلمبق تتاڤي دسيمڤن دان تيدق دمنفعتکن اونتوق مشارکت.
“ايت سبنرڽ هرتا يڠ دميليقي ماءنسي, سکيراڽ ددالم ڤوکيت اد هرتا يڠ باڽق دان تيدق ڤولا دکوڠسي دڠن مشارکت, هرتا ايت تتڤ اکن هابيس. دان اڤبيلا تيبا ڤميليق مڠهادڤ الله, هرتا برتيمبون ايت اکن هاڽ منجادي ميليق واريث دان ساودارا تردکت. جوسترو, اڤ يڠ دباوا؟ هاڽاله هرتا يڠ دأنفقکن کجالن الله,” کاتاڽ لاݢي.
جوسترو, کمبالي کيت مرنوڠ سبدا نبي صلى الله عليه وسلم يڠ برمقصود, “اڤبيلا ماتي سسأورڠ انق ادم ايت, مک اکن ترهنتي سݢالا عملنڽ کچوالي تيݢ ڤرکارا ياءيت صدقه جاريه, علمو يڠ ممبري منفعت کڤد اورڠ لاءين, دان دعاء انق٢ يڠ صالح”.
الله جوݢ برفرمان دالم سورة البقرة تنتڠ ݢنجرن اورڠ يڠ برصدقه سباݢايمان دالم اية 261, “بنديڠن اورڠ يڠ ممبلنجاکن هرتاڽ ڤد جالن الله اياله سام سڤرتي بيجي – بنيه يڠ منربيتکن توجوه تڠکاي, تياڤ٢ تڠکاي ايت ڤولا مڠاندوڠي سراتوس بيجي. دان ايڠتله الله اکن مليڤتݢنداکن ڤهالا باݢي سسياڤا يڠ دکهندقيڽ.” والله اعلم.


text:
انق ڤريسيدن امنو⹁ نور الهداية احمد زاهيد ملتق جاوتن سباݢاي اهلي ڤربادنن ايس.عيم.إي. کورڤ⹁ اݢينسي کمنترين ڤمباڠونن اوسهاون (ميداک)⹁ دڤرچاياءي سباݢاي مڽاهوت سروان ڤرواکيلن ڤد ڤرهيمڤونن اݢوڠ امنو 2020.
نور الهداية ممعلومکن حال ايت ڤد ساتو هنترن دأينستاݢرام مالم تادي يڠ دسرتاءي سورت ڤرلتقن جاوتنڽ سرتا-مرتا برتريخ 6 اڤريل لالو کڤد منتري ڤمباڠونن اوسهاون وان جنيدي توانکو جعفر.
“جاوتن يڠ دلنتيق ساي سوکاريلا لڤسکن.
“جاوتن يڠ دڤيليه اتس ڤميليهن يڠ صح⹁ واجب دڤرتاهنکن.
“سوءالن ساي سياڤ تيدق اد ‘تلور’ سکارڠ⹁” کاتاڽ يڠ دلنتيق کجاوتن ايت ڤد 4 جانواري لالو.
ڤد هنترن ايت⹁ نور الهداية دڤرچاياءي ممبايڠکن ڤرلتقن جاوتنڽ برکاءيت کونفليک دالمن کڤيمڤينن امنو دان دسقن سوڤايا باڤاڽ احمد زاهيد حميدي براوندور سباݢاي ڤريسيدن ڤرتي.
ڤون بݢيتو⹁ نور الهداية برکات ڤڠݢوناءن اوڠکڤن ‘تيدق اد تلور’ ايت تياد کنا مڠنا دڠن ڤنمڤيلن ديريڽ اتاو مريک يڠ سفيشن دڠنڽ.
“براني کران بنر⹁”توليسڽ دڠن حروف بسر منونجوقکن ڤنݢسن.
اونتوق ريکود⹁ اوڠکڤن بهاس سلاڠا “اد تلور” مرجوع کڤد کبرانين⹁ ماناکالا “تيدق اد تلور” برمقصود ڤناکوت.
ڤد ڤرهيمڤونن اݢوڠ امنو 2020 لالو⹁ امنو ممڤرتݢس کڤوتوسن مشوارت ترتيڠݢي ڤرتي سبلوم اين اونتوق مموتوسکن هوبوڠن دڠن ڤرتي برساتو دان ڤرواکيلن مڽرهکن کڤد ڤريسيدنڽ اونتوق مننتوکن ݢاريس ماساڽ.
کتيک ڤرهيمڤونن اݢوڠ ايت جوݢ⹁ اهلي ڤرليمن امنو يڠ ممݢڠ جاوتن منتري دان تيمبالن منتري دالم کابينيت ڤريکاتن ناسيونل اتاو مڽندڠ جاوتن دالم شاريکت برکاءيتن کراجاءن دسارن ملتق جاوتن.
مالهن زاهيد ڤد ڤرهيمڤونن اݢوڠ امنو 2020 جوݢ منچابر سأورڠ منتري يڠ دڤرچاياءي انوار موسا سوڤايا ملتقکن جاوتن دالم کابينيت.
سلاءين ملابلکن ڤميمڤين ترسبوت سباݢاي “مخلوق ڤروسق⹁” زاهيد جوݢ مندعوى منتري برکناءن منيکم امنو دري بلاکڠ.
ڤون بݢيتو⹁ کتوا ڤنرڠن امنو⹁ شهرل سفيان حمدان برکات ڤرتي ايت ڤرلو مميکيرکن کڤنتيڠن رعيت سبلوم مڠامبيل تيندقن اونتوق ملتقکن جاوتن دالم کراجاءن ڤريکاتن ناسيونل ڤد وقتو سکارڠ.
“موڠکين بندا ايت کيتا راس ترباءيق اونتوق امنو تاڤي اد کسنڽ کڤد رعيت⹁” کاتاڽ ڤد 30 مچ لالو.
ستاکت اين⹁ سلاءين نور الهداية⹁ کتوا امنو بهاݢين ڤاسير ڤوتيه⹁ زواوي عثمان ڤد 1 اڤريل لالو تله ملڤسکن جاوتن سباݢاي ڤڠروسي کسدر کيلڠ سنديرين برحد ميليق لمباݢ کماجوان کلنتن سلاتن (کسدر).
کاتاڽ⹁ اين سباݢاي مڠهورماتي اکر اومبي ڤد ڤرهيمڤونن اݢوڠ امو دان کڤوتوسن امنو سوده جلس اونتوق مموتوسکن هوبوڠن دڠن برساتو دان ڤنديرين ايت ڤرلو دهورماتي.


text:
Wn/ms/زيدي عزيز منڠ بسر ڤ.ر.ک. سليم⹁ ماجوريتي 11 ريبو
WIKIBERITA EDISI JAWI - ويکيبريتا ايديسي جاوي
29 اوݢوس 2020 (سبتو)
تنجوڠ ماليم - چالون باريسن ناسيونل، محمد زيدي بن عزيز تله دعمومکن سباݢاي ڤمنڠ ڤيليهن راي کچيل ديوان اوندڠن نݢري سليم، دڠن ماجوريتي يڠ ساڠت بسر ياءيت. 10,945 اوندي.
چالون بيبس امير خوسايري بن محمد تنوسي هاڽ داڤت مراءيه سباڽق 2,115 اوندي، مانکالا چالون سأورڠ لاݢي بيبس ڤروفيسور سانتاراسکارن انق للاکي سوبرامانيام منداڤت 276 اوندي.
اونتوق ريکود، ڤد تاهون 2018 سماس ڤيليهن راي عموم ک-14، الله يرحم داتوق محمد خوسايري عبد الطاليب ممنڠي کروسي دون سليم دڠن ماجوريتي 2,183 اوندي.
ڤ.ر.ک. دون سليم دأداکن سوسولن کماتين ڤڽاندڠڽ، داتوق محمد خوسايري عبد الطاليب، ڤد 15 جولاي لڤس ستله منجادي واکيل رعيت دکاوسن ايت سجق 2004.
سليم اداله انتارا دون دالم ڤرليمن تنجوڠ ماليم سلاءين بيهرڠ دان سوڠکاي.
سومبر[edit | edit source]
- Pasukan Malaysiakini. "LANGSUNG: Rasmi - BN menang PRK Slim dengan majoriti 10,945 undi" — Malaysiakini, 29 Ogos 2020


text:
تن سري محى الدين ياسين دليهت منيڠݢلکن ڤکارڠن ايستان عبد العزيز د سيني کيرا٢ ڤوکول 7.10 ڤتڠ ستله سلساي مڠادڤ يڠ دڤرتوان اݢوڠ⹁ السلطان عبد الله رعاية الدين المصطافى بالله شاه.
ڤردان منتري يڠ توروت دسرتاءي ڤڠليم اڠکاتن تنترا⹁ جينرل تن سري افندى بواڠ تيبا دايستان ايت کيرا٢ ڤوکول 4.40 ڤتڠ.
محى الدين ملواڠکن ماس کيرا٢ دوا جم 30 مينيت مڠادڤ يڠ دڤرتوان اݢوڠ.
بلياو مڠادڤ السلطان عبد الله سلڤس کابينيت دکاتکن برستوجو دڠن ڤلقساناءن ضرورة بݢي مناڠني ڤنولرن کوۏيد-19.
دفهمکن⹁ مشوارت خاص کابينيت دڤوتراجاي ڤݢي اين ممبينچڠکن ببراڤ چادڠن برکاءيتن ڤمبنتاڠن بلانجاون 2021 يڠ دجادوالکن بولن دڤن⹁ کتيک نݢارا سدڠ برڤرڠ دڠن ݢلومبڠ کتيݢ کوۏيد-19.
ساله ساتو ڤيليهن اداله ضرورة ايکونومي.
لڠکه ايت دفهمکن بوليه ممبريکن باڽق ماس کڤد کراجاءن مڠاوروسکن کوۏيد-19 تانڤ ترݢاڠݢو اوليه کريسيس ڤوليتيک.


text:
برجايکه ايسو داتوق سري نجيب رزاق يڠ دماءينکن تون دوکتور محضير منجاتوهکن چالون باريسن ناسيونل ڤد ڤ.ر.ک. سليم؟
ڤيليهن راي کچيل سليم مروڤاکن انتارا ڤ.ر.ک. يڠ مناريق ڤرهاتين⹁ خصوصڽ باݢي ڤمرهاتي ڤوليتيک تانه اءير دالم منيلاي ڤڠاروه ڤوليتيک تون دوکتور محضير ڤد کتيک اين.
اين اداله ڤ.ر.ک. ڤرتام سجق تون دوکتور محضير مڠعمومکن ڤنوبوهن ڤرتي باهروڽ⹁ ڤرتي ڤجواڠ تانه اءير دان چالون بيباس ﴿ڤوکوق﴾⹁ امير خوسايري محمد تنوسي مروڤاکن ڤروکسي ڤرتي تون محضير.
سيلا باچ: اناليسيس: ممڤوکه تون مراءيه اوندي بوکن ملايو؟
تون دوکتور محضير سنديري تله تورون برکيمڤين دسليم اونتوق ممستيکن کمنڠن چالون ڤيليهنڽ.
ڤميمڤين٢ ڤاکتن هارڤن توروت برکيمڤين اونتوق چالون تون محضير⁏ مناندکن سوکوڠن مريک ترهادڤ ڤرتي باهرو تون.
سليم مروڤاکن کاوسن کوبو کوات باريسن ناسيونل⹁ دمان ﷲ يرحم داتوق محمد خوسايري تله برجاي ممڤرتاهنکن کروسي اين دڠن سليس والاوڤون ڤد ڤ.ر.ع. 14 ياءيت ڤ.ر.ع. ڤاليڠ ݢتير بوات باريسن ناسيونل.
مليهت کڤد ستاتيستيک يڠ لڤس⹁ ڤرتي ڤيمڤينن تون دوکتور محضير ڤد کتيک ايت تله ݢاݢل ممڤرتاهنکن کروسي يڠ مريک مناڠي سماس ڤ.ر.ع. 14 دان کاله کڤد باريسن ناسيونل دالم ڤ.ر.ک. سمڽيه دان ڤاليڠ تروق ڤد ڤ.ر.ک. تنجوڠ ڤيءاي.
ڤرسوءالنڽ⹁ ممڤوکه چالون ڤروکسي ڤرتي تون محضير مرمڤس کروسي سليم درڤد چالون باريسن ناسيونل؟
ساي کيرا کڤوتوسن ڤ.ر.ک. اين اکن منجادي ساتو کايو ايکور ککواتن ڤڠاروه تون دوکتور محضير دان ڤرتي باهروڽ سرت ڤاکتن هارڤن يڠ تله برکيمڤين مننتڠ باريسن ناسيونل.
ماءينن ايسو تنتڠ داتوق سري نجيب رزاق اوليه تون دوکتور محضير دان کيمڽ سماس برکيمڤين منجاديکن ڤ.ر.ک. اين سأکن-اکن ݢلاڠݢڠ ڤرتمڤورن تون دوکتور محضير مننتڠ داتوق سري نجيب رزاق.


text:
ڤرسيداڠن ديون رعيت سبنتر تدي منجادي هڠت اڤابيلا ڤيهق ڤمباڠکڠ يڠ دکتواي انور ابرحم لانتڠ منولق اوسول اونتوق تن سري محمد عرف مڠوسوڠکن جاواتنڽ.
سيلا باچ: ديوان رعيت ستوجو جاواتن يڠ دڤرتوا ديوان دکوسوڠکن
نامون کڤوتوسن اوندين مميهق کڤد ڤيهق کراجاءن.
اونتوق ريکود⹁ ڤد بولان جولاي 2018⹁ کراجاءن ڤاکتن هارڤن دباواه تون دوکتور محضير جوݢ تله مڠݢنتيکن يڠ دڤرتوا ديوان دان تيمبالنڽ ستلاه مريک ممبنتوق کراجاءن.
ڤرسيداڠن اکن برسامبوڠ ڤد جام 2.30 ڤتڠ ننتي. ڤرسوءلنڽ⹁ اداکه ڤييهق ڤمباڠکڠ اکن ممباڠکڠ اوسول اونتوق ملانتيق اظهر عزيزن @ هارون سباݢاي يڠ دڤرتوا ديوان؟
جيک بنر⹁ اڤاکه الاسن يڠ اکن مريک ݢون ڤاکاي کتيک مننتڠ اوسول ترسبوت؟
اين اداله کرن تون محضير سنديري ڤرنه ملانتيق اظهر سباݢاي ڤڠروسي سوروهنجاي ڤيليهن راي⹁ ايايتو ساتو جاواتن يڠ امت ڤنتيڠ ددالم ڤنتدبيرن نݢارا.
مک ڤد داسرڽ تون محضير دان کابينيت ڤاکتن هارڤن ڤرچاي اکن کريديبيليتي دان اينتيݢريتي اظهر هارون.


text:
فري مليسيا تودي (ايف.عيم.تي.) تله منربيتکن ساتو لاڤورن يڠ مڠاتاکن انوار ابراهيم تله دلانتيق منجادي ڤردان منتري سمنتارا مليسيا ڤد جم 4.53 ڤتڠ⹁ 22 نوۏيمبر 2022.
لاڤورن اين دسوسولي سبواه تويت درڤد ذى ۏاءيبس يڠ ملاڤورکن حال يڠ سام. تويت ايت کمودينڽ تولر دلامن تويتر⹁ دڠن 15,000 تويت سمولا دالم ماس کورڠ 10 مينيت.
اي دسوسولي ڤولا دڠن سڤوچوق تويت درڤد فري مليسيا تودي ڤد 5.24 ڤتڠ مموهون معاف کران درف بريتا ترسبوت تله “دتربيت سچارا تيدق سڠاج⹁” دان بهاوا مريک تله ممادم لاڤورن ترسبوت.
ڤرموهونن معاف
ڤتڠ تادي رڠک بريتا “انوار ڤردان منتري سمنتارا” دالم بنتوق درف دتربيتکن سچارا تيدق سڠاج.
ايف.عيم.تي. تله ممادم مواتناءيق ايت دان مموهون معاف اتس ککليروان يڠ برلاکو.
نامون بݢيتو⹁ بريتا ايت تروس مڽيبر لواس عبارة اڤي ممبارا⹁ سمڤايکن ورتاون ترسوهور⹁ ميليسا ݢو⹁ يڠ مروڤاکن کتوا بيرو مليسيا باݢي چينل نيوس ايشى (سي.عين.أي) توروت مڠعمومکن ‘بريتا’ ايت دلامن تويترڽ.
لاڤورن ميليسا اين توروت دڤتيق بريتا هارين⹁ دان کمودين نيو ستريتس تاءيمس (عين.ايس.تي.) جوݢ مڠلوارکن سبواه لاڤورن دمان سأورڠ “سومبر دالمن ڤرتي” مندعوا کأداءن کليهتن سڤرتي انوار دلانتيق سباݢاي ڤردان منتري اينتريم.
سبنرڽ⹁ سڤرتي يڠ دڤرجلسکن انوار سنديري⹁ اڤ يڠ يڠ دڤرتوان اݢوڠ کات هاڽاله بهاوا تياد سبارڠ ڤلانتيقن ڤردان منتري ماهوڤون ڤردان منتري اينتريم ستاکت اين.
نامون باݢايماناکه اين ترجادي سبنرڽ؟ مڠاڤ ايف.عيم.تي. منوليس ساتو درف بريتا تنتڠ سسواتو يڠ تق برلاکو ڤون؟
اݢينسي بريتا سنتياس برساءيڠ دالم منجادي سومبر ڤاليڠ ريلۏن دان ڤانتس – مک مريک ڤرلو مڠورڠکن جورڠ ماس انتارا سسواتو ڤرکارا ايت برلاکو دان دلاڤورکن.
ڤڽلساينڽ اداله اونتوق منوليس درف باݢي بريتا يڠ دننتي-ننتيکن دڠن اول⹁ دان هاڽ مڠيسي ڤرينچين لنجوت سلڤس ڤرکارا ايت تله دصحکن. لازيم سکالي⹁ درف اين هاڽ مڠندوڠي ساتو اتاو دوا ڤرڠݢن سهاج اݢر تيدق ڤرلو مڽونتيڠ باڽق باݢي ڤڽسواين فکتا. ستله سموا سوده دصحکن⹁ لاڤورن ايت بوليه دتربيت دان منجادي ساله ساتو لاڤورن ڤرتام ددنيا برکناءن حال ترسبوت.
اين اياله عملن يڠ لازيم دالم دنيا کورتاونن. ساي سنديري جوݢ تله ملاکوکنڽ کتيک ممبوات ليڤوتن دبلوݢ ساي.
چونتوهڽ کتيک ڤرليمن دجڠک اکن دبوبر ڤد 2020 اوليه محضير⹁ کمودينڽ 2021 اوليه محي الدين⹁ دان کمودينڽ 2022 اوليه اسماعيل صبري. اخيرڽ⹁ هاڽ ساتو درڤد بربيلڠ درف بريتا يڠ ساي توليس اخيرڽ دتربيت اڤ اسماعيل صبري بنر٢ ممبوبر ڤرليمن.
کالي اين⹁ اورا٢ يڠ تولر اداله کونسيستن – ‘انوار دناماکن سباݢاي ڤردان منتري اينتريم دان ڤرلو دان ڤرلو مولا مموڠوت سوکوڠن ماجوريتي.’ مناريقڽ⹁ ايت بوکن لاݢي بريتا سام يڠ مولا ترسيبر.
درف لاڤورن ايف.عيم.تي. هاڽ منوليس:
“انوار ابراهيم دلانتيق سباݢاي ڤردان منتري سمنتارا.
“بريتا لنجوت مڽوسول”
نامون⹁ تتکالا ‘بريتا’ ايت تيبا دسومبر لاءين سڤرتي ميليسا ݢو دري سي.عين.أي.⹁ اي دبري تفسيرن تمبهن ڤولا⹁ سڤرتي انوار ڤرلو منداڤت ماجوريتيله⹁ دان برباݢاي-باݢاي لاݢي ڤرينچين تمبهن يڠ لڠسوڠ تيفق دسبوت دالم ‘لاڤورن’ اصل ايت.
کيس اين امت مناريق اونتوق دکاجي باݢي مليهت بتاڤ ڤانتسڽ بريتا ڤلسو مڽيبر لوار⹁ دان بتاڤ سوکرڽ براد ددالم دنيا کورتاونن کران ايمڤک يڠ ستياڤ کسيلڤن بوليه ممباوا.
والاوڤون اݢق کچيل باݢي خلايق عوام⹁ کسالهلاڤورن اين ممباوا ايمڤليکاسي يڠ بوروق کران تله ‘منودوه’ بݢيندا يڠ دڤرتوان اݢوڠ ملاکوکن سسواتو يڠ بݢيندا تيدق لاکوکن.
سسياڤا ڤون جوا يڠ منجادي ڤردان منتري ستروسڽ⹁ کيت هاڽ هارڤکن يڠ ترباءيق اونتوق نݢارا اين.


text:
امنو ڤوست سدڠ ممڠݢيل اهلي ڤرليمنڽ سچارا برڤريڠکت اونتوق منداڤت ڤراکوان برسام منيڠݢلکن کراجاءن ڤريکتن ناسيونل (ڤ.ن.) سبلوم 1 اوݢوس.
سومبر ڤرتي يڠ لايق دڤرچاياءي ممبريتاهو ڤيهق اخبر⹁ لبيه 10 اهلي ڤرليمن يڠ جوݢ اهلي مجليس ترتيڠݢي امنو دڤڠݢيل منموءي ڤريسيدن ڤرتي⹁ داتوء سري دوکتور فلسفه احمد زاهد حميدي يڠ توروت دحاضيري تيمبالنڽ⹁ داتوء سري اوتام محمد حسن سرتا ستياءوسها اݢوڠ امنو⹁ داتوء سري دوکتور فلسفه احمد مسلن دڤجابت امنو.
“ڤريسيدن دڠن تيمبالن برچادڠ مڠموکاکن ساتو اوصول کڤد اهلي مجليس ترتيڠݢي سوڤايا امنو تاريق سوکوڠن درڤد کراجاءن دالم ماس تردکت.
“السن مريک⹁ سوده سمڤاي ماس امنو ڤرلو کتواءي والاوڤون راماي برڤنداڤت سکارڠ بوکن ماس يڠ سسواي⹁” کاتاڽ کتيک دهوبوڠي.
جلس سومبر لاݢي⹁ تيندوقن ڤوچوق ڤيمڤينن ممڠݢيل ببراڤ اهلي مجليس ترتيڠݢي سچارا برڤريڠکت کران ککاڠن وقتو کيني يڠ تيدق بوليه مڠاداکن سبارڠ مشوارت.
“جادي مريک تله ممڠݢيل ببراڤ م.ت. اونتوق ڽاتاکن ڤرستوجوان. کالاو ستوجو برمعنا مريک ڤرلو تنداتاڠن دڠن چادڠن ايت.
“اد يڠ تيدق برستوجو سبب نق منجاياکن چادڠن مجليس کرجا ترتيڠݢي اين اداله اهلي ڤرليمن. کالاو اهلي ڤرليمن تيدق تاريق سوکوڠن دري کراجاءن ڤىريکتن ناسيونل⹁ برمعنا کڤوتوسن م.ت. ايت تيدق اد کسن⹁” اوجرڽ لاݢي.
سچارا جلس⹁ تيندقن ڤوچوک ڤيمڤينن امنو ايت برتنتڠن دڠن کڽاتاءن ڤڠاره ڤيليه راي امنو⹁ داتوق سري تاج الدين عبد الرحمان يڠ منݢسکن امنو اکن ککل دڠن ڤ.ن. سهيڠݢ اوݢوس اين سوسولن ڤندميک کوۏيد-19 يڠ ماسيه سوکر دبندوڠ.


text:
سراماي 200 ڤݢوامسيۏيل دان شرعية مڠݢسا کراجاءن مميندا ڤرلمباݢاءن ڤرسکوتوان يڠ ممبابيتکن بيدڠ کواس نݢري مڠݢوبل جنايه شرعية دڠن سبراڤ سݢرا موڠکين.
مريک مليبتکن ڤڠعمل اوندڠ٢ درڤد ڤرساتوان ڤݢوام٢ مسليم مليسيا⹁ ڤرساتوان ڤݢوام شرعي مليسيا دان ڤرتوبوهن ماشرکت سيۏيل مليسيا باݢي ڤروسيس سيمقن برکالا سجاݢت (مکسا).
منروسي کڽاتاءن برسام⹁ کومڤولن ايت مڽاتکن کبيمبڠن ترهادڤ ايمڤليکاسي کڤوتوسن مهکمه ڤرسکوتوان برکناءن کيس ايکي ڤوترا لاون کراجاءن نݢري سلاڠور ترهادڤ بيدڠ کواس نݢري مڠݢوبل اوندڠ٢ جنايه إسلام.
کات مريک⹁ مهکمه ڤرسکوتوان ممبوات کڤوتوسن بربيذا بربنديڠ سبلوم اين سکالي ݢوس مڠهدکن لاݢي اينکمن جنايه شرعية.
“دڠن کڤوتوسن اين⹁ کامي بيمبڠ سماکين باڽق ڤرونتوقن اينکمن جنايه شرعية سديا اد باکل دچابر دان دباتلکن دأتس السن سام.
“اي اخيرڽ ملومڤوهکن ڤراوندڠن جنايه إسلام نݢري٢ سلوروه مليسيا⹁” کات کڽاتاءن ايت هاري اين.
ڤد 25 فيبرواري لالو⹁ مهکمه ڤرسکوتوان سبولت سوارا ممبنرکن چابرن اوندڠ٢ ايکي ڤوترا ترهادڤ سيکشن 28 اينکمن جنايه شرعية (نݢري سلاڠور 1995).
اي سکالي ݢوس مڠتڤيکن اوندڠ٢ شرعية سلاڠور يڠ منتڤکن سيکس دلوار طبيعي سباݢاي جنايه.
کتوا حکيم نݢارا⹁ تڠکو ميمون توان مت يڠ ممڤڠروسيکن ڤانل سمبيلن حکيم برکات⹁ کواس اوتام اونتوق ملولوسکن اوندڠ٢ جنايه ترلتق ڤد ڤرليمن.
سبلوم اين⹁ ايکي ڤوترا ددعوى دمهکمه شرعية ڤد 21 اوݢوس 2019 اتس کسالهن ملواط يڠ دلاکوکنڽ دباڠي⹁ سلاڠور.
اوليه کران تيدق برڤواس هاتي دڠن ڤرتودوهن اين⹁ ايکي ڤوترا منچابر ڤراونتوقن سيکشن 28 ايت دڠن مندعوى نݢري اتاو مهکمه شيعية تيدق ممڤوڽاءي بيدڠ کواس اونتوق مڠݢوبل دان ممبيچاراکن کيس جنايه لواط.
دالم ڤد ايت⹁ تݢس کڽاتاءن برکناءن⹁ مهکمه ڤرسکوتوان دالم کيسترسبوت سچارا ريڠکسڽ⹁ مموتوسکن بهاوا ڤراونتوقن اينکمن جنايه شرعية برکناءن کسالهن لوات طبيعي تيدق صح⹁ جک کندوڠنڽ مڽنتوه اوندڠ٢ جنايه لاءين.
“مهکمه مموتوسکن مسکيڤون نݢري ممڤوڽاءي بيدڠ کواس لواس اونتوق مڠݢوبل کساله اوندڠ٢ مڠايکوت ڤرينته اجارن اݢام إسلام تتاڤي تيدق بوليه مڽنتوه مان٢ ڤرکارا سناراي ڤرسکوتوان ترماسوق ڤرکارا اوندڠ٢ جنايه.
“اوڠکڤن اوندڠ٢ جنايه دباوه سناراي ڤرسکوتوان ممڤوڽاءي مقصىد يڠ لواس. عقيبتڽ اين باکل ممباتلکن باڽق ڤراونتوقن اينکمن جنايه شرعية جک دچابر کلق⹁” کات کڽاتاءن ايت.
کڽاتاءن سام منجلسکن⹁ کڤوتوسن باکل منيمبولکن کتيدقتنتوان بيدڠ کواس اڤابيلا تياد لاݢي بادن ليݢيسلاتيف سام ڤريڠکت ڤرسکوتوان اتاو نݢري بوليه مڠݢوبل اوندڠ٢ مڠهالڠ اومت إسلام ملاکوکن ڤرکارا حرام دالم حکوم شرع.
چونتوهڽ⹁ کسالهن برجودي جلس حرام دالم إسلام سباليقڽ کسالهن برجودي اين ترݢولوڠ دالم ڤرکارا اوندڠ٢ جنايه سناراي ڤرسکوتوان.
“اوليه کران کيس اين مڽنتوه ڤراونتوقن ڤرلمباݢاءن ڤرسکوتوان مک ڤد کامي⹁ تياد ڤڽلساين يڠ سسواي وجود کچوالي ڤرلمباݢاءن کيت دڤيندا⹁” تݢس کڽاتاءن.


text:
السلام عليكم
الحَمْدُ للهِ الَّذِيْ أَرْسَلَ رَسُوْلَهُ بِالهُدَى وَدِيْنِ الحَقِّ لِيُظْهِرَهُ عَلَى الدِّيْنِ كُلِّهِ وَلَوْ كَرِهَ المُشْرِكُوْنَ أَشْهَدُ أَنْ لاإِلهَ إِلا اللهُ وَأَشْهَدُ أَنَّ سَيِّدَنَا مُحَمَّدًا عَبْدُهُ وَرَسُوْلُهُ اللّهُمَّ صَلِّ وَسَلِّمْ وَبَارِكْ عَلىَ سَيِّدِنَا مُحَمَّدٍ وَعَلَى آلِهِ وَأَصْحَابِهِ وَمَنْ تَبِعَهُمْ بِإِحْسَانٍ إِلَى يَوْمِ الدِّيْنِ …أَمَّا بَعْدُ…..فَيَا عِبَادَ اللهِ ! اتَّقُوْا اللهَ حَقَّ تُقَاتِهِ وَلاتمَوُْتُنَّ إِلا وَأَنْتُمْ مُسْلِمُوْنَ …
واهاي همب-همب الله ! برتقوىله سكالين كامو كڤد الله دڠن سبنر-بنر تقوى. دان جاڠنله كامو ماتي ملاءينكن دالم كادأن اسلام.
ساي مڽرو ديري ساي سنديري دان جوڬ سيدڠ جمعة سكالين اڬر كيت سام-سام منيڠكتكن كتقوأن كيت كڤد الله دڠن ملاكوكن سڬالا سوروهنڽ دان منجاوهي سڬالا يڠ دتڬهڽ.
سيدڠ جمعة يڠ دحرمتي سكالين
فرمان الله دالم اية 2 سورة الجمعة :
هُوَ الَّذِي بَعَثَ فِي الْأُمِّيِّينَ رَسُولًا مِنْهُمْ يَتْلُو عَلَيْهِمْ آيَاتِهِ وَيُزَكِّيهِمْ وَيُعَلِّمُهُمُ الْكِتَابَ وَالْحِكْمَةَ وَإِنْ كَانُوا مِنْ قَبْلُ لَفِي ضَلَالٍ مُبِينٍ
مقصودڽ : دياله ﴿الله﴾ يڠ تله مڠوتوسكن كڤد كالڠن اورڠ-اورڠ عرب يڠ بوتا حروف سأورڠ رسول دري بڠسا مريك سنديري يڠ ممباچاكن ايات-ايات الله يڠ ممبوقتيكن كاسأن الله دان ككواسأنڽ. دان ممبرسيهكن مريك درڤد عقيدة يڠ سست سرتا مڠاجركن مريك كتاب الله دان حكمة ڤڠتاهوان يڠ مندالم مڠناءي حكوم-حكوم شريعة. دان سسوڠڬوهڽ مريك سبلوم كداتاڠن نبي محمد صلى الله عليه وسلم اداله دالم كسستن يڠ ڽات.
اسلام دان علمو تيدق داڤت دڤيسهكن كران اسلام ايت سنديري ترتڬق د اتس كيقينن يڠ ڤستي ملالوءي علمو يڠ دسولوهي چهاي وحي الله. كقواتن اسلام يڠ بركمبڠ دان ممڤو ممبينا تمدون برسڤادو انتارا كمأنسيأن دان كبندأن اداله حاصيل درڤد كقواتن علمو بوكنڽ برداسر كڤد ڤقسأن دان كجاهيلن. اسلام يڠ مروڤاكن اڬام فطرة اداله اڬام يڠ ممڤو دڤلوق دان دعمالكن اوليه سلوروه اومت مأنسي تنڤا مڠيرا كادأن تختا دان هرتا، بڠسا دان نڬارا، اوسيا دان بوديا. كادأن فطرة مأنسي يڠ ماهوكن كبأيقكن دان بڬيتو بنچي كڤد كجاهتن تله مڽببكن هاتي مريك موده ترتاريق كڤد سلوروه اجارن اسلام يڠ سمڤورنا. اوليه ايت مأنسي ڤرلو كڤد هداية دالم مرايه بتاڤ مانيسڽ نعمة ايمان دان اسلام
سيدڠ جمعة يڠ درحمتي الله،
اد علماء ممبهاڬيكن هداية كڤد 5 ڤريڠكت ايايت :
ڤرتام : هداية الوِجْدَان الطبيعي يڠ برارتي ڤتونجوق يڠ تيمبول درڤد ڤراسان مڠيكوت طبيعة سمنجق لاهير ك دنيا سڤرتي لاڤر، داهاڬ، ڤانس، سجوق، ساكيت دان لاينڽ. سباڬاي چونتوهڽ باڬايمانا سأورڠ انق كچيل اكن مناڠيس اونتوق كسلامتن ديريڽ د مان تاڠيسن ايت برتوجوان ممينتا ايبو اتاو ڤڠاسوهڽ سوڤاي مڠوروسكنڽ. ستله منداڤت لاينن اتاو ڤڠوروسن يڠ سچوكوڤڽ مك ڤتونجوق درڤد راس ڤواس دالم ديري انق كچيل ايت مڽوروه دي اڬر برهنتي مناڠيس. هداية ڤريڠكت اين بلوم ممبنتو مأنسي درڤد مڠنل تنتڠ حقيقة الله دان اڬام
كدوا : هداية الحواس ايايت ڤتونجوق ڤنچاايندرا يڠ ليما ايايت مات، هيدوڠ، تليڠا، ليده دان كوليت. ڤتونجوق يڠ ترحاصيل درڤد رڠساڠن ڤنچاايندرا اين ميمڠ ڤرلو باڬي كسلامتن ديري مأنسي دالم منجأوهي سسواتو يڠ ممبهاياكن سرتا منيمبولكن ڤراسأن اونتوق مندكتي سسواتو يڠ ممبري منفعة كڤد ديري. نامون بڬيتو ڤتونجوق ڤنچاايندرا اين تيدق سنتياس بنر كران دالم باڽق كادأن مات مليهت بارڠ يڠ لولوس جادي بيڠكوق، ليده ترساله مراسا د مان سسواتو يڠ مانيس دراسڽ ڤاهيت، هيدوڠ ترساله باو د مان سسواتو يڠ هاروم دراس بوسوق دان سلاينڽ. كسيمڤولن درڤد سيني مك كيت داڤتي بهاوا ڤتونجوق ڤنچاايندرا تيدق چوكوڤ دالم منجاڬ كسلامتن مأنسي د مان كيت سموا ممرلوكن ڤتونجوق يڠ لبيه تيڠڬي اونتوق منچاڤي كسلامتن ديري د دنيا دان اخيرة.
سيدڠ جمعة يڠ دحرمتي سكالين،
فرمان الله دالم اية 190 سورة آل عمران :
إِنَّ فِي خَلْقِ السَّمَاوَاتِ وَالْأَرْضِ وَاخْتِلَافِ اللَّيْلِ وَالنَّهَارِ لَآيَاتٍ لِأُولِي الْأَلْبَابِ
مقصودڽ : سسوڠڬوهڽ ڤد كجادين لاڠيت دان بومي، دان ڤد ڤرتوكرن مالم دان سياڠ، اد تندا-تندا ﴿ككواسأن، كبيجقسنأن، دان كلواسن رحمة الله﴾ باڬي اورڠ-اورڠ يڠ برعقل
كتيڬ : هداية العقل ايايت ڤتونجوق براسسكن عقل ايايت سواتو الة يڠ دأنوڬرهكن اوليه الله سباڬاي ڤنيمبڠ دان مميكيركن سسواتو يڠ دسمڤأيكن اوليه رڠساڠن ڤنچاايندرا دان اڤ يڠ تيمبول درڤد ڤراسان طبيعي. ستله دتيمبڠ دان دفيكيركن اوليه عقل مك مأنسي داڤت برتيندق اونتوق منچاڤأي سسواتو متلامت يڠ دراسكن داڤت ممبري كبهاڬيأن اونتوق ديريڽ. تتاڤي ستله مليهت اڤ يڠ برلاكو د هادڤن مات كيت باڬايمانا ڤتونجوق براسسكن عقل سمات-مات توروت ڬاڬل اونتوق مڠڬاڤاي كبهاڬيأن يڠ سجاتي كران تاهڤ ڤڠڬونأن عقل اداله ترباتس. تيندقكن براسسكن عقل سمات-مات سريڠكالي ترسيلڤ د مان سسواتو يڠ دفيكيركن باءيك تتاڤي منجادي سباليقڽ. اوليه ايت الله تله مڠانوڬرهكن ڤتونجوق يڠ لبيه تيڠڬي درڤد ڤتونجوق عقل كڤد مريك يڠ دكهندقكيڽ دالم منچاڤي جالن يڠ لوروس اونتوق كبهاڬيأن حقيقي د دنيا دان اخيرة.
كامڤت : هداية الدين ايايت ڤتونجوق دري لاڠيت يڠ دناماكن اڬام يڠ برارتي ڤراتورن يڠ دتورونكن اوليه الله اونتوق كسلامتن دان كبهاڬيأن هيدوڤ مأنسي سمادا يڠ بربنتوق اينديۏيدو اتاو مشاركت رامي. ملالوءي ڤتونجوق اڬام مك سساورڠ ايت داڤت مڠوجي دان ممڤربتولكن ڤنداڤت براساسكن عقلڽ منروسي ڤرتيمبڠن نراچا اڬام. سساورڠ ايت داڤت تاهو تنتڠ كبنرن دان كبهاڬيأن يڠ مستي دچاڤاي براسسكن كهندق اڬام بوكنڽ سمات-مات ملالوءي ڤنداڤت عقل سمات-مات. ملالوءي ڤتونجوق اڬام جوڬ مك ڤرجالنن هيدوڤ سسأورڠ ايت لبيه ترجامين دان تركاول. نامون بڬيتو رامي جوڬ ڬولوڠن يڠ چرديق ڤنداي دالم اوروسن اڬام يڠ ترساله لڠكه دان ترسست درڤد ڤتونجوق الله يڠ سبنر. رامي مريك يڠ فهم اڬام توروت ترسست جالن والاو ڤون تله ڤون دأنوڬرهكن دڠن ڤتونجوق اڬام. ڤركارا اين تتڤ برلاكو كران مريك تيدق دأنوڬرهكن هداية يڠ ڤاليڠ تيڠڬي. مريك موڠكين هاڽ مڠتاهوي تنتڠ اڬام ملالوءي ڤمبلاجرن دان ڤمباچان سهيڠڬ مڽنتوه هاتي تتاڤي تيدق ممڤو مڠڬوناكنڽ سچارا بتول كران ماسيه بلوم دبري هداية يڠ لبيه تيڠڬي.
سيدڠ جمعة يڠ دكاسيهي سكالين،
كليم : توفيق يڠ مروڤاكن هداية يڠ ڤاليڠ تيڠڬي ايايت ڤمبرين ڤتونجوق برسرتا دڠن انوڬره كماهوان دان كسڠڬوڤن دالم ديري اونتوق بربوات سڬالا سسواتو يڠ ممباوا كڤد كسلامتن دان كبهاڬيأن هيدوڤ دنيا دان اخيرة. اڤابيلا ديري كيت دبريكن توفيق مك بوكن سهاج كيت مڠتاهوي تنتڠ سسواتو ايت يڠ باءيك اونتوق دكرجكن دان سسواتو بوروق اونتوق دتيڠڬلكن تتاڤي سڬالا اڠڬوتا كيت توروت دبري كقواتن اونتوق ملقساناكن سڬالا ايت اونتوق منچاڤأي كريضأن الله. توفيق هاڽ ترلتق ڤد تاڠن الله يڠ بركواس سهاج تنڤا ممڤو دميليقكي اوليه سبارڠ مخلوق والاو دي سأورڠ رسول سباڬايمان نبي كيت محمد صلى الله عليه وسلم سنديري تيدق ممڤو ممبري هداية توفيق كڤد باڤ ساودارا كسايڠنڽ ابو طالب.
فرمان الله دالم ايات 56 سورة القصص:
إِنَّكَ لَا تَهْدِي مَنْ أَحْبَبْتَ وَلَٰكِنَّ اللَّهَ يَهْدِي مَنْ يَشَاءُ ۚ وَهُوَ أَعْلَمُ بِالْمُهْتَدِينَ
مقصودڽ : سسوڠڬوهڽ اڠكاو ﴿واهاي محمد﴾ تيدق بركواس ممبري هداية ڤتونجوق كڤد سسياڤ يڠ اڠكاو كاسيهي ﴿سوڤاي اي منريما اسلام﴾، تتاڤي الله جواله يڠ بركواس ممبري هدايه ڤتونجوق كڤد سسياڤا يڠ دكهندقيڽ ﴿منوروت اوندڠ-اوندڠ ڤراتورنڽ﴾; دان دي له جوا يڠ لبيه مڠتاهوي اكن اورڠ-اورڠ يڠ ﴿اد ڤرسديان اونتوق﴾ منداڤت هداية ڤتونجوق ﴿كڤد مملوق اسلام﴾.
سيدڠ جمعة يڠ درحمتي الله،
هداية توفيق يڠ ترتيڠڬي اين مستيله كيت رايه دڠن سنتياس مندالمي علمو اڬام دان دعا كيت كڤد الله. كيت جوڬ مستي ممڤركاسكن 3 داسر اوتام ڤنديديقن براسسكن اسلام ايايت داسر ڤنديديقن ڤرتام اياله سسواتو علمو يڠ دأجر تيدق بوليه بيباس درڤد برڤڬڠ كڤد عقيدة اسلام ايايت مستيله دسرتاكن دڠن ايات القرءان دان حديث نبي. داسر ڤنديديقن كدوا يڠ دتكنكن اوليه الله اياله ڤمبرسيهن اومت مأنسي درڤد عقيدة سست. مانكالا داسر ڤنديديقن كتيڬ يڠ مستي دتراڤكن اياله ڤڠاجرن كڤد سلوروه اجارن اسلام يڠ مرڠكومي سموا اسڤيك كهيدوڤن. كيت تيدق ماهو كادأن كروسقكن اخلاق د كالڠن ڤلاجر سكوله تروس منيڠكت عقيبة سيستم ڤنديديقن نڬارا لبيه كڤد مڠجر دنيا. كيت بيمبڠ اومڤن موسوه ملالوءي
فرمان الله دالم ايات 8 سورة الصف:
يُرِيدُونَ لِيُطْفِؤُوا نُورَ اللَّهِ بِأَفْوَاهِهِمْ وَاللَّهُ مُتِمُّ نُورِهِ وَلَوْ كَرِهَ الْكَافِرُونَ
مقصودڽ : مريك سنتياس بروسها هندق ممادمكن چهاي الله ﴿أڬام اسلام﴾ دڠن مولوت مريك، سداڠ الله تتڤ مڽمڤورناكن چهايڽ، سكاليڤون اورڠ-اورڠ كافير تيدق سوك ﴿اكن يڠ دمكين﴾
بَارَكَ اللهُ لِيْ وَلَكُمْ فِي القُرْآنِ العَظِيْمِ وَنَفَعَنِي وَإِيَّاكُمْ بِمَا فِيْهِ مِنَ الآيَاتِ وَالذِّكْرِ الحَكِيْمِ وَتَقَبَّلَ مِنِّي وَمِنْكُمْ تِلاوَتَهُ إِنَّهُ هُوَ السَّمِيْعُ العَلِيْمُ وَاسْتَغْفِرُ اللهَ العَظِيْمَ لِيْ وَلَكُمْ وَلِسَائِرِ الُمْسِلِمْينَ وَالمُسْلِمَاتِ وَالمُؤْمِنِيْنَ وَالمُؤْمِنَاتِ فَاسْتَغْفِرُوْهُ فَيَا فَوْزَ المُسْتَغْفِرِيْنَ وَيَا نَجَاةَ التَّائِبِيْنَ
4S ايايت [1] Song ﴿ڽاڽين يڠ ملالايكن سهيڠڬ ترجبق كڤد ڤموجأن شيطان﴾، [2] Seks بيبس هيڠڬ لاهير بڬيتو راماي انق لوار نكاح، [3] Sport ﴿سوكن يڠ ملكاكن هيڠڬ راماي يڠ منيڠڬل كواجيڤن اڬام﴾، [4] Smooke ايايت عمالن مروكوق يڠ اخيرڽ ممباوا كڤد ترجبق دڠن نجيس داده اكن دتلن اوليه اومت اسلام سهيڠڬ مسئله برتمبه ڤاره. عقيدة اومت اسلام هاري اين جوڬ سماكين ڤاره اڤابيلا اداڽ دعوأن ڤلاتيه ڤروڬرام لاتيهن خدمت نڬارا ﴿PLKN﴾ يڠ مڠهادڤي 2 مسئله يڠ ڤاليڠ بسر ايايت مسئله تيدق تاهو ڤركارا اساس اڬام دان ڤرمينتأن اونتوق مرتد درڤد اسلام. كيت مستي برساتو دان برسوڠڬوه سرتا استقامه دالم مناڠني مسئله يڠ بڬيتو كرونيك اين. تياد ماس اونتوق كيت بريحت كران توڬس كيت سماكين برتمبه. چڬه سبلوم ڤاره، راوت سبلوم ترليوات، سكت سبلوم مربق
Filed under: خطبة جاوي | Leave a comment »


text:
كڽاتاءن ميديا
ديوان علماء ڤاس ڤوست
جاوي : ديوان علماء ڤاس ڤوست ڤرتاهن چادڠن كراجاءن نڬري ڤهڠ
١. ديوان علماء ڤاس ڤوست برتڬس مڽوكوڠ كڤوتوسن كراجاءن نڬري ڤهڠ دالم مواجيبكن توليسن جاوي د ڤاڤن تندا دان إعلان د ڤريميس ڤرنياڬاءن. اي سلارس دڠن حسرت كراجاءن ڤرسكوتوان دالم أوسها ممڤركاسكن توليسن جاوي سمڤنا ڤڠيشتهارن هاري جمعة سباڬاي هاري جاوي.
٢. كڽاتاءن أهلي ديوان اوندڠن نڬري ترس، چوو يو هوي دري DAP يڠ ماهو منچابر كڤوتوسن كراجاءن نڬري ڤهڠ ترسبوت د محكمه اداله ساتو سيكڤ بيادڤ كران منچامڤوري اوروسن اومت اسلام دان حق دان كدودوكنڽ ايستيميوا سچارا جلس دڤراونتوقن اوليه ڤرلمباڬاءن ڤرسكوتوان يڠ سڤاتوتڽ دحرمتي اوليه سلوروه رعيت مليسيا.
٣. كڽاتأن دري أهلي ديوان اوندڠن نڬري ترس ترسبوت دڠن جلس منونجوقكن حسرت دان سيكڤ DAP يڠ تيدق ڤرنه بروبه اكن كهندق مريك يڠ ماهو مروسقكن ايدينتيتي دان كايستيميوأن نڬارا مليسيا يڠ برديري دڠن لاتر بلاكڠ دان سجارهڽ يڠ ترسنديري منروسي توڠڬق ملايو دان اسلام.
٤. DAP سڤاتوتڽ سدر بهاوا مريك كيني سداڠ دتولق اوليه رعيت اڤابيلا سيكڤ مريك كتيك ممرينته كراجاءن ڤرسكوتوان سبلوم اين يڠ دليهت جلس انتي اسلام دڠن ڤلباڬاي ايسو دان ڤوليميك يڠ مرسهكن اومت اسلام خصوصڽ. سڤاتوتڽ توليسن جاوي تيدق ڤرلو دجاديكن ايسو ڤوليتيك مريك كران ڤرمركاساءن توليسن جاوي اداله ساتو ڤركارا يڠ واجر اڤاته لاڬي د نڬري كلنتن دان ترڠڬانو تله لاما مڠمالكنڽ دان كيني ماهو دڤرلواسكن ك نڬري ڤهڠ ڤولا.
٥. ديوان علماء ڤاس ڤوست مڽارنكن اڬر سلوروه اومت إسلام تنڤا مڠيرا لاتر بلاكڠ ڤوليتيك، ڤرتوبوهن، ڤرساتوان دان رعيت سلوروهڽ دڠن تڬس مڽاتاكن بنتاهن ترهادڤ سيكڤ DAP يڠ بيادڤ كران سريڠكالي مڠڬڠڬو اوروسن دالمن أومت إسلام.
٦. ڤمركاساءن توليسن جاوي اداله ترماسوق دالم اوروسن مڠيعتراف حق سسواتو قوم دان ممليهارا اي دري دروبيق اوليه موسوه اداله دلقسانكن اوليه رسول الله ساو. اين داڤت دليهت اڤابيلا رسول الله صلى الله عليه وسلم سنديري مڠيعتراف كمولياءن يڠ اد ڤد قوم قريش كران كلبيهن سوسيوڤوليتيك سماس دان تمڤتن يڠ دميليكي اوليه قوم قريش سهيڠڬ بڬيندا صلى الله عليه وسلم مڽبوتكن سچارا لفظ اصطلاح قريش دالم اوچاڤن بڬيندا صلى الله عليه وسلم يڠ بربوڽي :-
الأئمة من قريش
مقصودڽ :-
“ڤميمڤين٢ مستيله دالم كالڠن قريش“
(حديث رواية الحاكيم)
سكين. والسلام عليكم ورحمة الله وبركاته.
علماء مميمڤين ڤڽلساين إسلام
إسلام مميمڤين ڤرڤادوان
يڠ برحرمت دوكتور نئ محمد زواوي بن صالح
كتوا ديوان علماء ڤاس ڤوست
١٣ ذوالحجه١٤٤١هجرية برسماءن ٣ اوڬوس ٢٠٢٠ ميلادية


text:
ڤڠروسي سوروهنجاي ڤيليهن راي مليسيا⹁ ازهر عزيزان هارون مڠعمومکن بهاوا 3 چالون اکن برتنديڠ ڤد ڤيليهن راي کچيل N23 چيني يڠ باکل برلڠسوڠ ڤد بولن دڤن.
چالون٢ ترسبوت اداله⹁ تڠکو زاين الهشام بن تڠکو حسين ﴿بيبس⹁ رومه﴾⹁ محمد شريم بن محمد زاين ﴿باريسن ناسيونل﴾⹁ دان محمد شکري بن محمد راملي ﴿بيبس⹁ کونچي﴾.
ڤيليهن راي کچيل اين مروڤاکن ڤيليهن راي کچيل ڤرتام سجاق کريسيس ڤوليتيک 2020⹁ يڠ مڽکسيکن ڤرتوکرن کراجاءن درڤد کراجاءن ڤاکتن هارڤن کڤد کراجاءن ڤريکاتن ناسيونل.
اين جوݢ مروڤاکن ڤيليهن راي کچيل ڤرتام سجاق ڤنولارن ڤندميک کوۏيد-19⹁ دان سݢالا توݢاسن ڤيليهن راي کچيل اين هندقله مڠايکوت ايس او ڤي ﴾SOP﴿ ڤرينته کاوالن ڤرݢراقن ڤموليهن.
کروسي ديوان اوندڠن نݢري چيني کوسوڠ سوسولن کماتين ڤڽانداڠڽ⹁ ابو بکر هارون⹁ 60⹁ دهوسڤيتل کوالا لومڤور عقيبة سراڠن جنتوڠ ڤد 6 مي لڤس.
ڤد ڤيليهن راي عموم ک-14⹁ ابو بکر يڠ ممڤروليه 10٬027 اوندي⹁ منڠ دڠن ماجوريتي 4٬622 اوندي منوسکن چالون ڤاس⹁ محمد فاضل نور عبدالکريم يڠ ممڤروليه 5٬405 اوندي⹁ دان چالون ڤرتي کعاديلن رعيت محمد غزالي اثنين يڠ منداڤت 1٬065 اوندي.


text:
يڠ دڤرتوان اݢوڠ اکن مڠانجورکن سيسي ڤربينچڠن خاص راج٢ ملايو دأستان نݢارا ڤد 16 جون. ڤرکارا ترسبوت دعمومکن داتوء ڤڠلولا بيجاي دراج⹁ داتوء ايندرا احمد فاضيل شمس الدين.
منوروت سبواه سيارن ميديا استان نݢارا⹁ ڤربينچڠن خاص راج٢ ملايو اين اداله اتس اينيسياتيف سري ڤدوک بريندا دان اکن دڤڠروسيکن اوليه بݢيندا.
کڽاتاءن ترسبوت توروت ممعلومکن بهاوا ڤرچينچڠن اين برکاءيتن دڠن اوسها٢ ممرڠي ڤنولرن جڠکيتن وابق کوۏيد-19 دان ڤلقساناءنڽ سماس تيمڤوه ضرورة.
اين اداله کالي کدوا ڤربينچڠن خاص سبݢيني دأداکن دأستان نݢارا سجق بݢيندا مناءيقي تختا سباݢاي يڠ دڤرتوان اݢوڠ ک-16 ڤد 31 جانواري⹁ 2019.
کالي ڤرتام ڤربينچڠن خاص راج٢ ملايو تله دأنجورکن اداله ڤد 25 اوکتوبر⹁ 2020 دأستان نݢارا.
بريتا اين داتڠ ستله ببراڤ ڤميمڤين ڤوليتيک ڤمبڠکڠ کأستان نݢارا باݢي مڠادڤ کباوه دولي يڠ مها موليا سري ڤدوک بݢيندا يڠ دڤرتوان اݢوڠ هاري اين.
سيلا باچ: محي الدين سلساي مڠادڤ اݢوڠ⁏ انور⹁ ݢوان ءيڠ & تون محضير ستروسڽ
انتاراڽ ترماسوق اهلي ڤرليمن ڤورت ديکسن⹁ انور ابراهيم⹁ اهلي ڤرليمن باݢن⹁ ليم ݢوان ءيڠ دان اهلي ڤرليمن کوتا راج⹁ محمد سابو.
منوروت انور ابراهيم کتيک بلياو منيڠݢلکن ڤکارڠن استان نݢارا ڤاݢي تادي⹁ ڤربينچڠن برسام ين دڤرتوان اݢوڠ ترسبوت بوکن برکناءن ڤمبنتوقن کراجاءن بهارو سڤرتي يڠ دسڠک راماي ڤيهق.
“ايت سوءال يڠ تيدق بربڠکيت سکارڠ⹁” کاتاڽ منجاوب سوءالن ڤمبريتا تنتڠ اڤاکه ايسو ايت اد دسبوت دالم ڤرتموانڽ دڠن اݢوڠ.
سيلا باچ: توانکو برلاڤڠ دادا دڠر سموا ڤندڠن: انور
دسوءال تنتڠ اڤاکه توجوان اݢوڠ ممڠݢيل ڤميمڤين٢ ڤرتي مڠادڤڽ دالم ببراڤ هاري اين⹁ کات انور⹁ حق ايت ترڤولڠ ڤد بݢيندا.
“ايت ترسره ڤد توانکو.
تاڤي برداسرکن ڤڠعالمن ساي تادي⹁ توانکو برلاڤڠ دادا مندڠر سموا ڤندڠن⹁” کاتاڽ.
بکس ڤردان منتري مليسيا⹁ تون دوکتور محضير محمد دجڠک اکن کأستان نݢارا ايسوق سلڤس منريما جمڤوتن اونتوق مڠادڤ يڠ دڤرتوان اݢوڠ/
منوروت کتوا ڤنرڠن ڤرتي ڤجوان تانه اءير⹁ عليا اقامة حسام الدين⹁ تون محضير منريما جمڤوتن ترسبوت ميڠݢو لالو⹁ باݢايماناڤون وقتو ڤرجومڤاءن بلوم دتنتوکن لاݢي.
ݢابوڠن ڤرتي سراوق توروت مڠصحکن بهاوا ڤميمڤين ݢابوڠن ڤرتي ترسبوت اکن مڠادڤ يڠ دڤرتوان اݢوڠ ڤد 14 جون اين⹁ نامون تياد معلومت مڠناءي توجوان ڤرجومڤاءن ترسبوت.
سيلا باچ: ڤميمڤين ݢ.ڤ.س. مڠادڤ اݢوڠ ميڠݢي دڤن


text:
سمننجوڠ مليسيا تروس دلندا بنجير ايکورن هوجن ساڠت لبت يڠ دجڠک برتروسن دسکيتر ڤيراق⹁ ڤهڠ دان قدح⹁ سرتا دبهاݢين اوتارا سلاڠور دان سلوروه ڤنتاي تيمور.
جابتن ميتيورولوݢي مليسيا تله مڠلوارکن امرن بهايا تاهڤ ميره باݢي سلاتن ڤيراق⹁ دان تاهڤ جيڠݢ (بوروق) باݢي 14 کاوسن سلوروه سمننجوڠ⹁ ماناکالا کاوسن لاءين کچوالي سلاتن سلاڠور⹁ کوالا لمڤور⹁ ڤوتراجاي⹁ نݢري سمبيلن⹁ ملاک دان جوهر دبري امرن تاهڤ کونيڠ (وسڤادا.)
بنجير کيلت مالم سمالم تله مڽببکن ايبو کوتا کوالا لمڤور تڠݢلم دالم اءير سڤنجڠ مالم عاقبة هوجن لبت يڠ برتروسن سجق هاري جمعة.
باچ لاڤورن تردهولو:
(ݢمبر) بنجير کيلت تربوروق سجق 20 تاهون ملندا کوالا لمڤور
ڤد جم 1.40 ڤاݢي تادي⹁ جابتن ميتيورولوݢي تله مڠلوارکن امرن بهايا تاهڤ ميره باݢي همڤير سلوروه نݢري سلاڠور ترماسوق کوالا لمڤور اوليه کران هوجن ساڠت لبت يڠ برتروسن سهيڠݢ ڤاݢي.
سلاور دان کوالا لمڤور ماسيه مڠهادڤي بنجير ستاکت اين دان لبيه 50 جالن دان لالوان تله دتوتوڤ عاقبة بنچان ترسبوت.
سباڽق لاڤن نݢري سچارا کسلوروهنڽ ياءيت ڤيراق⹁ کوالا لمڤور⹁ سلاڠور⹁ نݢري سمبيلن⹁ ملاک⹁ کلنتن⹁ ترڠݢانو دان ڤهڠ ترکسن دڠن بنجير بسر سمالم.
منوروت لاڤورن اوتوسن مليسيا⹁ اي ايکورن لکوقن تروڤيک ممباداي سلاتن فيليڤينا اڤابيلا فينومينا برکناءن مڠوکوهکن اڠين تيمور لاءوت برتيوڤ ککاوسن سمننجوڠ مليسيا دڠن ممباوا لمبڤن تيڠݢي دکاوسن ڤنتاي تيمور دان مرنتاسي سمننجوڠ مليسيا.


text:
ڤنوتوڤن ڤنوه سيکتور سوسيال دان ايکونومي اتاو ‘توتل لوکداءين’ فاس ڤرتام اکن دلقساناکن دسلوروه نݢارا سلاما دوا ميڠݢو برمولا 1 جون اين.
ڤجابت ڤردان منتري دالم ساتو کڽاتاءن ممعلومکن⹁ کڤوتوسن ايت دبوات دالم سيدڠ خاص مجليس کسلامتن نݢارا (م.ک.ن.) مڠناءي ڤڠاوروسن کوۏيد-19 يڠ دڤڠروسيکن ڤردان منتري⹁ تن سري محي الدين ياسين ڤتڠ تادي.
منوروت کڽاتاءن ايت⹁ سڤنجڠ تيمڤوه برکناءن⹁ سموا سيکتور تيدق دبنرکن براوڤراسي کچوالي سيکتور ايکونومي دان ڤرخدمتن ڤرلو يڠ اکن دسنارايکن اوليه م.ک.ن.
“کڤوتوسن اين دبوات سلڤس مڠامبيل کيرا سيتواسي ترکيني ڤنولرن کوۏيد-19 دمليسيا دڠن جومله کيس هارين ملبيهي 8,000 کيس دان کيس اکتيف ملبيهي 70,000 کيس. ستاکت هاري اين⹁ سراماي 2,552 اورڠ منيڠݢل دنيا عقيبت وابق اين دان جومله کماتين سماکين منيڠکت.
“کووجودن ۏاريان٢ بهارو يڠ لبيه ݢانس دڠن قدر کبوليهجڠکيتن تيڠݢي دان ڤانتس توروت ممڤڠاروهي کڤوتوسن هاري اين⹁” جلس کڽاتاءن ترسبوت.
منوروت کڽاتاءن ترسبوت⹁ دڠن ڤنيڠکتن کيس٢ هارين يڠ منونجوقکن تريند کناءيقن سچارا لبيه مندادق سجق متاخير اين⹁ کاڤاسيتي هوسڤيتل دسلوروه نݢارا اونتوق مراوت ڤساکيت کوۏيد-19 جوݢ سماکين ترحد.
کاتاڽ⹁ جک ڤنوتوڤن ڤنيه ايت برجاي مڠورڠکن کيس٢ هارين کوۏيد-19⹁ کراجاءن اکن ملقساناکن ‘لوکداءون’ فاس کدوا ياءيت دڠن ممبنرکن ڤمبوکاءن ببراڤ سيکتور ايکونومي يڠ تيدق مليبتکن ڤرهيمڤونن بسر سرتا بوليه مماتوهي ڤنجارقن فيزيکل.
“لوکداءون فاس کدوا اين اکن دلقساناکن اونتوق تيمڤوه امڤت ميڠݢي سلڤس فاس ڤرتام براخير. ستله براخيرڽ لوکداءون فاس کدوا⹁ لڠکه ستروسڽ ايله مماسوکي فاس کتيݢ⹁ ياءيت ملقساناکن ڤرينته کاولن ڤرݢرقن (ڤ.ک.ڤ.) سڤرتي يڠ برقوات کواس ڤد ماس اين يڠ مان اکتيۏيتي سوسيال تيدق دبنرکن دان همڤير سموا سيکتور ايکونومي دبنرکن براوڤراسي ترتعلوق کڤد ايس.او.ڤي يڠ کتت سرتا کحاضيرن سچارا فيزيکل دتمڤت کرجا يڠ دحدکن⹁” کاتاڽ.
تمبه کڽاتاءن ايت⹁ کڤوتوسن اونتوق براليه دري ساتو فاس کفاس يڠ برايکوتڽ باݢايماناڤون ترتعلوق کڤد ڤنيلاين ريسيکو اوليه کمنترين کصيحتن.
“ڤنيلاين دبوات برداسرکن ڤرکمبڠن کيس٢ هارين سماس دان کاڤاسيتي هوسڤيتل دسلوروه نݢارا اونتوق مراوت ڤساکيت کوۏيد-19. کراجاءن اکن ممستيکن سيستم کصيحتن عوم دنݢارا کيت تيدق اکن رونتوه دان ڤلباݢاي سوکوڠن دان بنتوان اکن دبريکن کڤد کمنترين کصيحتن اونتوق منيڠکتکن کاڤاسيتي هوسڤيتل دسلوروه نݢارا.
“کراجاءن جوݢ اکن منيڠکتکن جومله ڤمبرين ۏکسين دالم تيمڤوه ببراڤ ميڠݢو اکن داتڠ دالم اوسها اونتوق مڠحاصيلکن ايمونيتي کلومڤوق دنݢارا اين. سوسولن کڤوتوسن کراجاءن اونتوق ملقساناکن ڤنوتوڤن ڤنوه سيکتور ايکونومي دان سوسيال⹁ کمنترين کواڠن اکن ممڤرينچيکن ڤاکيج بنتوان کڤد رعيت دان سيکتور ايکونومي يڠ ترکسن⹁” کاتاڽ.


text:
Baca versi Rumi di sini.
توکوه کواڠن نݢارا⹁ تڠکو غزالي حمزه جارڠ برسوارا ملاءينکن جک اياڽ مڽنتوه ايسو يڠ امت ڤنتيڠ.
لاڤورن کڽاتأن تڠکو غزالي حمزه اوليه اخبر Free Malaysia Today بهاوا⹁ “بڠک نݢارا مليسيا ڤرلو مڠمبيل ڤنديرين يڠ مميهق کڤد ڤمينجم⹁ دسباليق کونتروۏرسي عقيبة ککليروان مڠناءي موراتوريوم ڤينجامن بڠک بارو٢ اين⹁” تله ممبوات ساي ترفيکير تنتڠ ببراڤ ڤرسوالن.
”سڤاتوتڽ سباݢاي سبواه بادن ڤڽليا کواڠن⹁ بڠک نݢارا مليسيا⹁ دوقتو سبݢيني⹁ ڤرلو برادا دسيسي ڤمينجم.”تڠکو غزالي حمزه – Free Malaysia Today ﴿سيکتور بڠک سلالو اونتوڠ⹁ بڠک نݢارا مليسيا ڤرلو برڤيهق کڤد ڤمينجم⹁ کات تڠکو غزالي﴾
اين ايکورن ڤڠعمومن بڠک نݢارا مليسيا دان ڤرساتوان بڠک٢ دالم مليسيا مڠناءي تاورن موراتوريوم باݢي ڤينجامن سيوا بلي⹁ سوسولن ڤرينته کاولن ڤرݢرقن يڠ دليهت بربيذا درڤد اڤ يڠ دفهمي اوليه رعيت دان امت مڠچيواکن رعيت مرحين.
“اڤله ساڠت جومله ڤنداڤتن ببراڤ بولن يڠ هيلڠ درڤد فاءيده ڤينجامن سيوا بلي يڠ تيدق کمس اين؟ برتيمبڠ راسله⹁“تڠکو غزالي حمزه – Free Malaysia Today ﴿سيکتور بڠک سلالو اونتوڠ⹁ بڠک نݢارا مليسيا ڤرلو برڤيهق کڤد ڤمينجم⹁ کات تڠکو غزالي﴾
منوروت لاڤورن ايت لاݢي⹁ بڠک نݢارا مليسيا باݢايماناڤون منافيکن ڤرنه برکات فاءيده اکن دلوڤوسکن⹁ سباليقڽ کسل تيمبول ککليروان يڠ “موڠکين دسببکن ايلوستراسي ڤڠيرأن“ يڠ دتونجوقکن ڤد ۏرسي اول سؤالن لازيم.
تڠکو غزالي باݢايماناڤون برکات⹁ اداله جلس اڤ يڠ دساسرکن موراتوريوم.
تڠکو غزالي جوݢ ممبري کڽاتأن يڠ تݢس برکنأن ايسو يڠ مليبتکن حکوم شرعية دالم سيستم کواڠن اسلام:
“کالاو دبري ‘موراتوريوم’⹁ ﴿اي﴾ برارتي⹁ مستي دکچواليکن ‘ڤينلتي⹁ فاءيده دان سباݢايڽ’ دان باݢي اينستيتوسي ‘Islamik’ بوکن ساج تق بوليه کناکن فاءيده بهکن فيکير هندق کناکن فاءيده ڤون ساله⹁ کران ايت برتنتاڠن دڠن ڤرونداڠن شرعية⹁“ کاتڽ.تڠکو غزالي حمزه – Free Malaysia Today ﴿سيکتور بڠک سلالو اونتوڠ⹁ بڠک نݢارا مليسيا ڤرلو برڤيهق کڤد ڤمينجم⹁ کات تڠکو غزالي﴾
منليتي ڤرکارا اين⹁ ساي ترفيکير:
- اڤاکه کڤوتوسن اين مڠونتوڠکن نݢارا دالم مڠݢالقکن کستابيلن مونتاري دان کواڠن باݢي مڽدياکن ڤرسکيترن يڠ کوندوسيف اونتوق ڤرتومبوهن ايکونومي مليسيا يڠ ممڤن؟
- اڤاکه ڤرکارا يڠ منجادي کاوتامأن دالم ڤوليسي دان داسر بڠک نݢارا مليسيا دالم مناڠني ايسو کواڠن يڠ مليبتکن نصيب رعيت دساعت کچمسن سبݢيني؟
- اڤاکه ڤنديرين بڠک نݢارا مليسيا تنتڠ حکوم ڤرونداڠن شرعية باݢي کيس٢ يڠ مليبتکن سيستم ڤربنکن اسلام؟
تڠکو غزالي برهارڤ بڠک نݢارا مليسيا داڤت ممبريکن ڤڠچوالين کڤد ڤمينجم.
“دالم کادأن سوسه سکارڠ⹁ ايلوق ساڠت ڤڠچوالين دبري کڤد مريک يڠ ترهوتڠ.تڠکو غزالي حمزه – Free Malaysia Today ﴿سيکتور بڠک سلالو اونتوڠ⹁ بڠک نݢارا مليسيا ڤرلو برڤيهق کڤد ڤمينجم⹁ کات تڠکو غزالي﴾
اي تيدق اکن مڽببکن کروݢيان بسر ساڠت⹁” کات بلياو.
ڤرساتوان بڠک٢ دالم مليسيا جوݢ ڤاتوت برسيکڤ لبيه ڤريهاتين تنتڠ نصيب ڤلڠݢن مريک يڠ سباهاݢين بسرڽ ترججس عقيبة مصيبة يڠ تيدق دجڠک اين.
ڤد ساعت سڤرتي اين⹁ ڤرساتوان بڠک٢ دالم مليسيا سڤاتوتڽ اد سيکڤ ڤاتريوتيک دان مماءينکن ڤرانن اونتوق مموليهکن کادأن ايکونومي نݢارا⁏ دان بوکنڽ ممنتيڠکن کاونتوڠن سمات٢.
منليتي کات٢ توکوه کواڠن اين⹁ ساي مراساکن بهاوا ڤڠوربانن يڠ دمينتا اين اداله بݢيتو کچيل باݢي ڤرساتوان بڠک٢ دالم مليسيا بربنديڠ کسوليتن يڠ ترڤقسا دتڠݢوڠ اوليه ڤلڠݢن مريک يڠ سلاما اين تله مڽومبڠ ڤنداڤتن يڠ لوماين کڤد اينستيتوسي ڤربنکن نݢارا.
“دڠن ‘lockdown’ اتاو سيڤرا ‘lockdown’⹁ سام اد کيت کرجا ماهوڤون تيدق⹁ سبنرڽ سوقتو سموا اورڠ سداڠ تيدور⹁ مريک سداڠ منجان کاونتوڠن.
“مسکيڤون دڠن موراتوريوم⹁ ايندوستري بڠک منداڤت کاونتوڠن درڤد ڤينجامن يڠ لاين. مريک تيدق موڠکين روݢي ملاءينکن مريک منچوري اتاو منيڤو.“تڠکو غزالي حمزه – Free Malaysia Today ﴿سيکتور بڠک سلالو اونتوڠ⹁ بڠک نݢارا مليسيا ڤرلو برڤيهق کڤد ڤمينجم⹁ کات تڠکو غزالي﴾
ايکونومي نݢارا تيدق اکن داڤت برکمبڠ جک سبيلڠن بسر رعيت دهيمڤيت مسئله کواڠن.
مک دالم کادأن اين⹁ سموا ڤيهق مستي مندهولوکن تڠݢوڠجواب مريک کڤد نݢارا.
Like this:
Like Loading...


text:
Baca versi Rumi di sini.
يڠ دڤرتوا ديوان رعيت⹁ داتوء اظهر عزيزن @ هارون اخيرڽ برستوجو دڠن دسقن ماجوريتي اهلي٢ ديوان رعيت سوڤاي سموا اهلي ديوان رعيت دبنرکن براد ددالم ديوان کتيک ڤمبنتڠن بلنجاون 2021.
سبلومڽ⹁ هاڽ 80 اهلي ڤرليمن دبنرکن براد ددالم ديوان سماس ڤرسيدڠن برمولا هاري اين دسببکن ڤنولرن وابق کوۏيد-19.
ڤرکارا ترسبوت دبڠکيتکن اوليه اهلي ڤرليمن ڤورت ديکسن⹁ داتوء سري انوار ابرهيم سجوروس ستله ڤرسيدڠن ڤرليمن برمولا⹁ دان دسوکوڠ اوليه اهلي٢ ديوان رعيت دري ڤيهق کراجاءن دان ڤمبڠکڠ⹁ ترماسوق باݢن⹁ ليم ݢوان ءيڠ⹁ اراو⹁ شهيدان قاسم دان کيناباتڠن⹁ بوڠ مختر رادين.
ڤد مولاڽ⹁ داتوء اظهر تيدق ممبنرکنڽ کران ڤرکارا ترسبوت تلهڤون دڤوتوسکن ملالوءي ساتو اصول يڠ دلولوس سبلوم اين⹁ نامون اتس داسر ديموکراسي⹁ اهلي٢ ڤرليمن تله مندسق اونتق ڤرکارا ترسبوت دسيمق سمولا⹁ دان اخيرڽ داتوء اظهر برستوجو اونتوق ممبنرکن سموا اهلي ديوان رعيت اونتوق ماسوق کدالم ديوان.
Like this:
Like Loading...
Baca versi Rumi di sini.
ديوان رعيت ڤد ڤرسيدڠن هاري اين تله برستوجو اونتوق يڠ دڤرتوا دوان رعيت⹁ يڠ برهورمت تن سري داتوق محمد عريف بن محمد يوسوف اونتووق مڠوسوڠکن جاواتنڽ اتس الاسن ترداڤت ڤنچالونن لاين باݢي جاواتن توان يڠ دڤرتوا.
ستله ڤربهسن هڠت يڠ برلاڠسوڠ سلاما ببراڤا جم⹁ اهلي٢ ديوان رعيت تله مڠوندي اونتوق مموتوسکن ڤرکارا ترسبوت⹁ دان سراماي 111 اهلي ديوان رعيت مڽوکوڠ اوسول ترسبوت⹁ مانکالا هاڽ 109 اهلي منولق.
اوسول يڠ دبنتاڠکن اوليه ڤردان منتري⹁ تن سري محي الدين ياسين ايت دبهسکن اوليه 2 اورڠ اهلي ڤارليمن داري ڤيهق ڤمباڠکڠ⹁ دان 2 اورڠ اهلي ڤارليمن داري ڤيهق کراجاءن⹁ ايايتو داتوق سري انور ابرحيم درڤد ڤ.ه.⹁ نيق محمد زواوي سالح درڤد ڤاس⹁ تن دوکتور محضير محمد يڠ مروڤکن اهلي ڤارليمن بيبس⹁ دان داتوق سري شهيدان کسيم درڤد باريسن ناسيونل.
اوسول ترسبوت دݢولوڠ اوليه منتري دجباتن ڤردان منتري⹁ داتوق تاکي الدين حسن.
وقتو ريهت تڠه هاري دتڠݢوهکن کجم 1.15 تڠه هاري باݢي ممڤرچڤاتکن دان ممڤرمودهکن اوروسن ڤڠوندين⹁ ستله دچدڠکن اوليه داتوق تاکي الدين دان دڤرستوجوي اولين سڤيکر ديوان⹁ محمد رشيد حسنون.
ديوان رعيت دجڠک اکن ممبهس اوسول اونتوق ملانتيق يڠ بربهاݢيا داتوق اظهر بن عزيزن @ هارون سباݢاي توان يڠ دڤرتوا ديوان يڠ باهرو.
Like this:
Like Loading...


text:
Mari membaca bahasa jawi bahasa Al-quran
سئورڠ ايستري بركات كڤد سواميڽ: سكيران ساي منيڠڬل دنيا، براڤ لاماكه ابڠ سڠڬوڤ منوڠڬو (برتاهن) اونتوق بركهوين كالي كدوا؟
لنتس سي سوامي بركات كڤد ايستريڽ: سهيڠڬ كريڠ تانه قبور مو.
ايستري: اداكه ابڠ برجنجي دڠن ساي دالم حال اين؟
مك سي سوامي ڤون ترسيوم دان بركات : يا ابڠ برجنجي كڤد مو. سلڤس كماتين ايستري، سي سوامي براولڠ اليق منزيارهي قبور ايستريڽ ستياڤ هاري دالم تيمڤوه ستاهون (دان دي منداڤتي دالم تيمڤوه ترسبوت) قبور ايستريڽ سنتياس باسه دان تيدق كريڠ. ڤد سواتو هاري دي ڤرڬي كتانه ڤرقبورن ڤد وقتو ڤتڠ دان منموءي ساودارا للاكي ايستريڽ دتانه ڤرقبورن ترسبوت لنتس دي برتاڽ كڤد ايڤرڽ : اڤاكه اڠكاو بوات دسيني؟ ايڤرڽ منجواب. : ساي (داتڠ كسيني باڬي) ممنوهي وصية ساودارا ڤرمڤوان ساي اونتوق ممباسهكن تانه قبورڽ دوا هاري سكالي...... ...😜😜😜😜😜


text:
1 دڠن نام الله يڠ امة موره ددالم دنيا اين لاڬي يڠ امة مڠاسيهاني همباڽ يڠ موءمين ددالم نڬري اخرة ايت جواكو مڠمبيل بركة فد ممباچ فاتحه اين
2 سگل فوجى ثابت باڬي الله توهن يڠ ممفوڽأي سڬل مخلوق
3 لاگي توهن يڠ امة موره ددالم دنيا اين لاڬي يڠ امة مڠاسيهاني همباڽ يڠ موءمين ددالم نڬري اخرة ايت
4 راج يڠ ممرينتهكن فد هاري ثيامة
5 كامي تنتوكن اكنديكو عباجة دان كامي تنتوة درفد امو فرتولوڠن اتس بربواة عبادة دان يڠ لاينڽ
6 برى فرتنجوق اولهمو اكن كامي جالن يڠ بتول
7 جالن سگل ةريكئيو يڠ تله كاو كورنيأى نعمة اتس مريكئيت لاين درفد جالن سڬل يڠ دمركأي اتس مريكئيت دان لاين درفد جالن سڬل اورڠ يڠ سسة (برمول) دكهندقكي دڠن جالن يڠ دمركأي دسيني جالن سڬل يهودي دان جالن سڬل يڠ سسة جالن سڬل نصراني والله أعلم.


text:
يڠ دڤرتوان اݢوڠ برکنن ملنتيق داتوء سري اسماعيل صبري يعقوب سباݢاي ڤردان منتري مليسيا هاري اين⹁ منوروت کڽاتاءن يڠ دکلوارکن داتوء ڤڠلولا بيجاي دراج.
[باچ بيوداتا اسماعيل صبري يعقوب]
اسماعيل⹁ 61⹁ دجدوالکن اونتوق مڠاڠکت سومڤه جاوتن سباݢاي ڤردان منتري مليسيا ڤد هاري ايسوق⹁ سبتو 21 اوݢوس 2021 ڤد جم 2.30 ڤتڠ دأستان نݢارا⹁ کوالا لومڤور.
“ڤروسيس ستروسڽ اياله استعادت ڤڠورنياءن سورتچارا ڤلنتيقن دان مڠاڠکت سرتا مننداتاڠني سومڤه جاوتن سباݢاي ڤردان منتري يڠ دجدوالکن ڤد 21 اوݢوس 2021 (سبتو)⹁ جم 2.30 ڤتڠ دأستان نݢارا.”
ڤنچالنونن ڤردان منتري دبوات برداسرکن سورت٢ اکوان درڤد سموا اهلي ديوان رعيت دڠن توجوان اونتوق ممبنتو سري ڤدوک بݢيندا ممبوات کڤوتوسن باݢي ملنتيق سأورڠ اهلي ديوان رعيت يڠ ڤد هيمت بݢيندا موڠکين منداڤت کڤرچاياءن ماجوريتي دڤرليمن.
“استان نݢارا تله منريما ڤنچالونن نام٢ باکل ڤردان منتري درڤد 220 اهلي٢ ديوان رعيت⹁ ماسيڠ٢ منروسي سورت اکوان ڤد 18 اوݢوس لالو.
“دري سورت٢ اکوان ترسبوت سراماي 114 اهلي ديوان رعيت تله منچالونکن اسماعيل صبري يعقوب (اهلي ڤرليمن برا)⹁ جومله ماجوريتي يڠ منچوکوڤي اونتوق ممبنتوق کراجاءن.
“سوسولن ايت⹁ سري ڤدوک بݢيندا تله برکنن منريما مڠادڤ 114 اهلي ديوان رعيت سمالم⹁ 19 اوݢوق اونتوق مڠصحکن کڤرچاياءن مريک کأتس اهلي ديوان رعيت يڠ تله دچالونکن اونتوق ڤردان منتري.”
سري ڤدوک بݢيندا توروت منظاهيرکن هارڤن بݢيندا اݢر ڤلنتيقن ڤردان منتري بهارو اين داڤت مڠاخيري کملوت ڤوليتيک دڠن سݢرا⹁ دان کسموا اهلي٢ ديوان رعيت داڤت مڠتڤيکن اݢيندا ڤوليتيک دالم اوسها مناڠني وابق کوۏيد-19.
“سري ڤدوک بݢيندا منظاهيرکن هاردڤن اݢر دڠن ڤلنتيقن ڤردان منتري بهارو اين⹁ کملوت ڤوليتيک داڤت دأخيري دڠن سݢرا دان کسموا اهلي٢ ديوان رعيت داڤت مڠنڤيکن اݢيندا ڤوليتيک دڠن برساتو هاتي دان برسڤاکت براوسها مانڠني رعيت دان نݢارا.
“سري ڤدوک بݢيندا مڠاولڠي ڤندڠ بهاوا رعيت تيدق واجر دببنکن دڠن کملوت ڤوليتيک يڠ تيدق برکسودهن ڤد کتيک نݢارا برݢلوت بڠهادڤي ايدو کصيحتن دان کموروڠن ايکونومي عقيبة ڤندميک کوۏيد-19.”
کڤوتوسن يڠ دڤرتوان اݢوڠ دبوات سلڤس ڤربينچڠن خاص راج٢ ملايو يڠ برلڠسوڠ دأستان نݢارا ڤتڠ تادي⹁ باݢي توجوان ممبوات کڤوتوسن مڠناءي ڤريحال ڤميليهن ڤردان منتري کسمبيلن.
سبواه اوندي کڤرچاياءن باکل دأداکن دڤرليمن اونتوق مڠصحکن کأبصحن بلياو سباݢاي ڤردان منتري مليسيا.


text:
ڤڠروسي باريسن ناسيونل نݢري ڤهڠ⹁ داتوق سري وان روسدي بن وان اسماعيل تله مڠعممکن محمد شاريم محمد زين سباݢاي چلون باريسن ناسيونل دڤيليهن راي کچيل N23 چيني سبنتر تادي.
ڤيليهن راي کچيل چيني باکل برلڠسوڠ ڤد هاري سبتو⹁ 4 جولاي اين⹁ دان ڤناماءن چلون اداله ڤد سبتو⹁ 20 هاريبولن جون.
ڤيليهن راي کچيل اين مروڤاکن ڤيليهن راي کچيل ڤرتام سجاق کريسيس ڤوليتيک 2020⹁ يڠ مڽکسيکن ڤرتوکرن کراجاءن درڤد کراجاءن ڤاکتن هارڤن کڤد کراجاءن ڤريکاتن ناسيونل.
اين جوݢ مروڤاکن ڤيليهن راي کچيل ڤرتام سجاق ڤنولارن ڤندميک کوۏيد-19⹁ دان سݢالا توݢاسن ڤيليهن راي کچيل اين هندقله مڠايکوت ايس او ڤي ﴿SOP﴾ ڤرينته کاوالن ڤرݢراقن ڤموليهن.
کروسي ديوان اوندڠن نݢري چيني کوسوڠ سوسولن کماتين ڤڽانداڠڽ⹁ ابو بکر هارون⹁ 60⹁ دهوسڤيتل کوالا لومڤور عقيبة سراڠن جنتوڠ ڤد 6 مي لڤس.
ڤد ڤيليهن راي عموم ک-14⹁ ابو بکر يڠ ممڤروليه 10٬027 اوندي⹁ منڠ دڠن ماجوريتي 4٬622 اوندي منوسکن چالون ڤاس⹁ محمد فاضل نور عبدالکريم يڠ ممڤروليه 5٬405 اوندي⹁ دان چالون ڤرتي کعاديلن رعيت محمد غزالي اثنين يڠ منداڤت 1٬065 اوندي.


text:
کڤوتوسن ڤيليهن راي نݢري (ڤ.ر.ن.) جوهر ننتي دکاتاکن باکل ممبري ݢمبرن کڤد سينتيمن ڤوليتيک تانه اءير.
جوهر مروڤاکن نݢري يڠ ڤنتيڠ دالم ڤرجالنن سجاره ڤوليتيک نݢارا. باڽق ݢرقن ڤوليتيک کيت جوݢ برمولا دجوهر.
تمبه مناريق⹁ سيتواسي ڤوليتيک دجوهر دان دڤوتراجاي سأوله-اوله ساليڠ کاءيت-مڠاءيت:
- رونتوه کراجاءن ب.ن. جوهر⹁ رونتوه جوݢ کراجاءن ب.ن. ڤرسکوتوان.
- برديري کراجاءن ڤ.ه. جوهر⹁ برديري جوݢ کراجاءن ڤ.ه. ڤرسکوتوان.
- رونتوه کراجاءن ڤ.ه. ڤرسکوتوان⹁ رونتوه جوݢ کراجاءن ڤ.ه. جوهر.
- برديري کراجاءن ݢابوڠن ب.ن.-ڤ.ن. جوهر⹁ برديري جوݢ ب.ن.-ڤ.ن. ڤرسکوتوان.
جوهر منجادي ايبارت ‘بوکيت’ ددالم ڤرماءينن “king of the hill” اتاو ‘راج بوکيت’⹁ دمان سسياڤا داڤت مرمڤس ‘بوکيت’ ايت دياله يڠ منجادي راج دالم ڤرماءينن ترسبوت.
ڤ.ر.ن. جوهر ڤولا بوکنله سسواتو يڠ ممرنجتکن. اي سوده لاما ددوݢ⹁ ماله ساي ڤرچاي ڤارا ڤميمڤين ڤرتي تله لاما ممڤرسياڤکن جنترا دان برسياݢ اونتوق بردڤن دڠن ڤ.ر.ن. جوهر سجق لاما دهولو.
ماجوريتي کروسي يڠ امت تيڤيس سرتا ڤرݢولقن دالم ݢابوڠن ڤرتي٢ يڠ ممبنتوق کراجاءن نݢري جوهر بوکنله ساتو سيتواسي يڠ کوندوسيف باݢي منتدبير نݢري.
دڤريڠکت ڤرسکوتوان جوݢ⹁ هوبوڠن دأنتارا ݢابوڠن ڤ.ن. دان ب.ن. جوݢ برݢولق.
ڤ.ر.ن. ملاک ممڤرليهتکن ب.ن. يڠ برݢرق سچارا سولو تله برجاي ممنڠي 3/4 درڤد کروسي دون ملاک.
والاو اڤاڤون السن يڠ دبريکن اوليه ڤ.ن. دان ڤ.ه. اونتوق منوتوڤ ککالهن مريک دملاک⹁ حقيقتڽ ب.ن. تله منڠن دڠن ماجوريتي بسر.
برجاياکه ب.ن. منڠ بسر دجوهر؟ ستروسڽ⹁ اڤاکه ايمڤليکاسيڽ کڤد ڤرݢرقن ڤوليتيک تانه اءير؟
اد ڤمرهاتي ڤوليتيک ممبڠکيتکن کموڠکينن تن سري محي الدين سلاکو ڤريسيدن ڤ.ڤ.ب.م. مناريق سوکوڠن ترهادڤ اسماعيل صبري دان ممقسا ڤ.ر.ع. اونتوق دأداکن⹁ موڠکين سچارا سرنتق دڠن ڤ.ر.ن. جوهر.
حال ايت نمڤقڽ دڤرستوجوءي ڤميمڤين ڤ.ڤ.ب.م. سنديري اڤابيلا کتوا ڤنرڠن ڤ.ڤ.ب.م. جوهر سلاتن سمالم مڠݢسا ڤ.ر.ع. دأداکن سکالي ݢوس دڠن ڤ.ر.ن. جوهر.
سدر تيدق سدر⹁ سوده همڤير امڤت تاهون برلالو سجق ڤ.ه. ممنڠي ڤ.ر.ع.14 دان سجق ايت کيت تله ممڤوڽاءي 3 اورڠ ڤردان نتري⹁ ساتو ريکود بهارو دالم ڤرجالنن ڤوليتيک نݢارا.
کيني⹁ کدودوقن ڤوليتيک نݢارا تله براوبه لاݢي⹁ ماله تله لاهير برباݢاي-باݢاي ڤرتي ڤوليتيک بهارو سرتا ݢابوڠن يڠ بهارو.
موڠکينکه کيت باکل مليهت ساتو ڤراوبهن بسر دڤريڠکت ڤوست؟ والله اعلم.


text:
ڤيليهن راي نݢري (ڤ.ر.ن.) ملاک باکل برلڠسوڠ دالم ماس ببراڤ هاري سهاج لاݢي. رعيت ملاک باکل مميليه کراجاءن بهارو ستله کراجاءن تردهولو رونتوه عاقبة 4 ادون برتوکر هالوان.
اين برمعنا ملاک باکل منداڤت 3 کراجاءن دالم ماس 3 تاهون.
کالي اين کيت مليهت راماي موک٢ بهارو دان اورڠ مودا يڠ تله دکتڠهکن سباݢاي چالون اوليه ڤرتي٢ يڠ برتنديڠ. نمڤقڽ کالي اين باريسن ناسيونل (ب.ن.) ڤون توروت مڠامبيل لڠکه يڠ سام⁏ سڤرتي کات توء مت حسن ايت مروڤاکن سبهاݢين درڤد لڠکه اونتوق مرماجاکن ڤرتي.
سوده تنتو سموا چالون برحسرت اونتوق منڠ⹁ بݢيتو جوݢ دڠن ڤرتي٢ يڠ برتنديڠ. نامون⹁ ستله منڠ⹁ اداکه تيدق اکن برلاکو لاݢي لومڤت-ملومڤت دالم کالڠن مريک يڠ دڤيليه اوليه ڤڠوندي؟
تيدق داڤت دنافيکن بهاوا کباڽقن چالون ممنڠي کروسي ماسيڠ٢ اتس حاصيل کرجا کرس دان کريڠت جنترا سرتا اکر اومبي ڤرتي يڠ مريک واکيلي.
ماله⹁ اد چالون يڠ بلوم دکنلي سرتا بلوم ممڤوڽاءي ريکود ڤريستاسي کرجا يڠ باءيق ڤون برجاي منداڤت اوندي يڠ باڽق هاڽ کران ڤڠوندي دسيتو اياله ڤڽوکوڠ تݢر ڤرتي يڠ مريک واکيلي.
نامون⹁ سجق ڤ.ر.ع.14⹁ راماي واکيل رعيت يڠ دڤيليه برتيندق ملومڤت کڤادڠ يڠ لبيه هيجاو⹁ ماله اد يڠ ملومڤت-لومڤت سهيڠݢ رعيت کليرو برسام ڤرتي ماناکه مريک سکارڠ.
ايرونيڽ⹁ راماي يڠ برکات اڤ يڠ مريک لاکوکن اياله ڤرجواڠن دمي ڤرتي يڠ مريک واکيلي.
سيکڤ کتيدقستياءن واکيل رعيت کڤد ڤرتي اتاو ڤرتي کڤد ݢابوڠن ڤرتي سوده سأکن-اکن منجادي سڤرتي ڤرکارا بياسا سلڤس ڤ.ر.ع.14.
عاقبتڽ⹁ نݢارا کيت تيدق لاݢي ممڤوڽاءي کراجاءن يڠ ستابيل⹁ باءيق دڤريڠکت نݢري ماهوڤون دڤريڠکت ڤرسکوتوان.
راماي اورڠ٢ مودا برڤندڠن بهاوا اکسي لومڤت-ملومڤت دان کتيدقستياءن کڤد ڤرتي اياله ڤرماءينن اورڠ لاما⹁ خاصڽ وورلورد ڤوليتيک يڠ برسيکڤ هاڽ ممنتيڠکن ديري سنديري تنڤا مميکيرکن اونتوڠ نصيب رعيت.
نامون تله جلس ددڤن مات کيت بهاوا ڤميمڤين٢ مودا ڤون دوا کالي ليم سهاج دالم حال ملومڤت دان تيدق ستيا کڤد ڤرتي.
جوسترو⹁ ڤارا ڤڠوندي مستي برهاتي-هاتي سبلوم ممبوات ڤيليهن کران جک مريک سيلڤ مميليه واکيل رعيت⹁ کراجاءن اکن جاتوه لاݢي سبلوم ڤڠݢل ڤ.ر.ع.14 براخير.


text:
راماي يڠ مراسا ترکيلن مليهت سيتواسي ڤوليتيک مليسيا کمبالي برݢولق منجلڠ ڤرسيداڠن ديوان رعيت ڤد 18 هاريبولن مي اين⹁ دالم کأدأن نݢارا يڠ سداڠ برجواڠ ممرڠي وابق کوۏيد-19.
تيندقن ڤردان منتري ک-7 منچادڠکن اصول تيدق ڤرچاي ترهادڤ ڤردان منتري ک-8 تله منداڤت ڤلباݢاي رياکسي درڤد رعيت مرحين.
سيلا باچ: ڤرچاتورن محضير: سياڤا اونتوڠ⹁ سياڤا روݢي؟
کيني⹁ تومڤوان ترارح کڤد ڤرتي ڤريبومي برساتو مليسيا دمان کأدأن مريک يڠ برچاکرن سسام سنديري سچارا ترڠ-تراڠن دان کݢاݢالن اونتوق برساتو تله منجادي بواه مولوت رعيت.
کيت معلوم بهاوا ڤريبومي برساتو مليسيا تله برڤچه کڤد دوا کومڤولن⹁ ايايت کومڤولن يڠ مڽوکوڠ ڤردان منتري ک-7 دان کومڤولن يڠ مڽوکوڠ ڤردان منتري ک-8⁏ مک اوندين اهلي ڤرليمين ڤرتي ڤريبومي برساتو مليسيا اداله ڤنتيڠ دالم ممڤرتاهنکن کدودوقن ڤريسيدن مريک سباݢاي ڤردان منتري ک-8 دان کراجأن يڠ ممرينته.
مناريقڽ چارا دان لڠکه ڤردان منتري ک-7 دان ک-8 اداله ساڠت بربيذا دمان ڤردان منتري ک-8 يڠ جوݢ ڤريسيدن ڤرتي مريک دليهت ’تيدق بيسيڠ’ دالم مڠاتور لڠکه.
تون دوکتور محضير ماهو ڤرتي ڤريبومي برساتو مليسيا کمبالي کڤڠکوان ڤاکتن هارڤن⁏ السن بلياو⹁ بسر کموڠکينن ڤرتي ڤريبومي برساتو مليسيا اکن کاله تروق دالم ڤيليهن راي عموم جک مريک مميليه اونتوق برݢابوڠ دالم ڤريکتن ناسيونل.
سؤالڽ⹁ ادکه ڤلواڠ ڤرتي ڤريبومي برساتو مليسيا اونتوق ممنڠي ڤيليهن راي عموم اکن لبيه چره جک مريک کمبالي کڤد ڤاکتن هارڤن جک کڤوتوسن٢ ڤيليهن راي کچيل بوليه دأڠݢڤ سباݢاي اينديکس سوکوڠن ڤڠوندي ترهادڤ ڤرتي٢ ڤوليتيک⹁ خاصڽ ڤڠوندي ملايو يڠ منجادي ساسرن اوندي ڤرتي ڤريبومي برساتو مليسيا؟
حسرت تون تله دألو-الوکن اوليه ڤريسيدن ڤرتي کعاديلن رعيت⹁ داتوق سري انور ابراهيم سرتا ڤريسيدن ڤرتي امانه ناسيونل محمد سابو⁏ جلس ڤاکتن هارڤن ڤرلوکن اوندي اهلي ڤرليمين ڤرتي ڤريبومي برساتو مليسيا اونتوق کمبالي کڤوتراجاي.
مک سياڤاکه يڠ دليهت ممڤوڽاءي سوکوڠن ماجوريتي دالم ڤرتي ڤريبومي برساتو مليسيا؟
ڤمرهاتي ڤوليتيک ڤرچاي بهاوا ڤريسيدن ڤرتي ڤريبومي برساتو مليسيا منداڤت سوکوڠن يڠ لبيه بسر درڤد اهلي ڤرليمين مريک⹁ نامون تياد سياڤا يڠ داڤت ممبريکن اڠک يڠ تڤت⁏ يڠ جلس ڤرتي ڤريبومي برساتو مليسيا تيدق اکن داڤت ممبريکن اوندين يڠ دسڤاکتي سموا اهلي.
ارماد ڤوست ماهوکن مندت رعيت دڤولڠکن⹁ يڠ مڠيکوت تفسيرن مريک برمعنى کمبالي کڤڠکوان ڤاکتن هارڤن دان موڠکين جوݢ سوڤاي جاوتن ڤردان منتري کمبالي کڤد تون سمولا.
تتاڤي ايکسکو ارماد⹁ مزمل اسماعيل منݢسکن بهاوا کڽاتأن ايت تيدق مڠݢمبرکن ڤنديرين کسلوروهن ڤيمڤينن ارماد. مزمل جوݢ منݢسکن بهاوا 144 درڤد 191 کتوا بهاݢين ممبري سوکوڠن ڤنوه ترهادڤ ڤريسيدن ڤرتي ڤريبومي برساتو مليسيا سرتا منچابر ارماد ڤوست منونجوقکن سوکوڠن درايه مريک.
يڠ جلس⹁ تون منداڤت سوکوڠن يڠ ڤادو درڤد داتوق سري مخريز محضير دان يڠ برهرمت سيد صديق.
رياکسي اهلي مجليس ترتيڠݢي ڤرتي ڤريبومي برساتو مليسيا⹁ داتوق قمر الدين محمد نور کڤد سروان مخريز سوڤاي ڤرتي ڤريبومي برساتو مليسيا کمبالي کڤڠکوان ڤاکتن هارڤن سڤرتي يڠ دڤتيق اوليه جوسلين تان ﴾Joceline Tan﴿ مناريق ڤرهاتين ساي:
“Politics is a long journey. He is in the middle of the river, it is still a long way to the other side and he must have realised that it is easier to swim back,” he said.
“ڤوليتيک مروڤاکن ساتو ڤرجالنن يڠ ڤانجڠ. بلياو براد دتڠه٢ سوڠاي يڠ ماسيه جاءوه داري سبراڠ سوڠاي⹁ مک بلياو تلاهڤون مڽداري باهوا لبيه سناڠ اونتوق ڤتاه باليق.”The Star Online (Bersatu’s 3Ms are torn two ways)
The Star ملاڤورکن ڤميمڤين ڤوليتيک برڤڠالمن اين برڤنداڤت بهاوا کمبالي کڤڠکوان ڤاکتن هارڤن ڤد کتيک اين برمعنا برونديڠ ڤد تاهڤ کدودوکن يڠ لمه.
“Previously, we were like a young bride, but to go back like this, we are second hand. Time to move on, ” he said.
“سبلوم اين کيت ممڤوڽاءي ساتو نافس بهرو⹁ تتاڤي کيني تيدق لاݢي. مک تله تيب ماسڽ کيت منيڠݢلکن يڠ سيلم.”The Star Online (Bersatu’s 3Ms are torn two ways)
ڤرسوالنڽ⹁ باݢايماناکه ڤرتي ڤريبومي برساتو مليسيا اکن ميقينکن رعيت بهاوا مريک بوليه مڽاتوڤدوکن رعيت مليسيا جک مريک سنديري ݢاݢل برساتو؟
ساي مليهت ڤرڤچاهن دالمن ڤرتي ڤريبومي برساتو مليسيا هاڽ اکن ملمهکن ڤرتي دان مڠچيواکن اهلي٢ مريک. موڠکين کڤوتوسن معتمد تنتڠ اره توجو ڤرتي اکن لبيه جلس سلڤس برلڠسوڠڽ ڤميليهن ڤرتي مريک ننتي.
جوسترو⹁ ڤد هاري ڤرسيداڠن ديوان رعيت ننتي⹁ اهلي٢ ڤرليمين ڤرتي ڤريبومي برساتو مليسيا اکن برادا دبلوک کراجأن دان جوݢ دبلوک ڤمبڠکڠ⁏ اڤاکه اين ساتو کأدأن يڠ مڠݢمبرکن سماڠت ديموکراسي ايرا نورما بهارو؟
مريک يڠ برسام بلوک ڤمبڠکڠ اکن بروسها سچارا تربوک اونتوق منومبڠکن ڤريسيدن ڤرتي مريک سنديري درڤد کروسي ڤردان منتري.
جک اوسها تون برجاي⹁ مک⹁ دالم ماس کورڠ درڤد 3 بولن⹁ تون تله برجاي منومبڠکن 2 بواه کراجأن يڠ دڤيمڤين اوليه 2 ڤميمڤين ڤرتي ڤريبومي برساتو مليسيا ⹁ ايايت ڤرتي تون سنديري.
چابرن ستروسڽ ڤولا اياله اونتوق منچاري کات سڤاکت دالم مننتوکن سياڤاکه چالون يڠ اکن دڤيليه منجادي ڤردان منتري ک-9.
سيلا باچ: Krisis Politik 2020: Ke Manakah Kita? ﴿کريسيس ڤوليتيک 2020: کمانکه کيت؟﴾